8 Haiwan Peliharaan Popular Dan Jangka Hayatnya

Membela haiwan peliharaan merupakan satu pengalaman yang mampu membawa bermacam jenis kenangan. Bagi mereka yang mempunyai haiwan peliharaan, kewujudan mereka dalam rumah ataupun keluarga merupakan sesuatu yang sangat bernilai kerana mampu mendidik kita secara tidak rasmi, serta melatih diri kita mendisiplinkan diri menjaga hidupan lain.

Kanak-kanak yang berinteraksi dengan haiwan peliharaan juga mampu membentuk tingkah laku serta tabiat yang baik, ekoran keperluan penjagaan haiwan peliharaan. Tahukah anda berapakah purata usia haiwan peliharaan yang kerap menjadi kesayangan kita semua?

Berikut adalah senarai purata usia haiwan peliharaan yang kerap menjadi pilihan rakyat Malaysia.

Bagi ibu bapa yang mahu mendidik anak tentang penjagaan haiwan, tikus adalah haiwan terbaik untuk kanak-kanak belajar sebagai permulaan. Penjagaannya mudah, makanannya juga tidak memerlukan belanja besar dan ruang yang diperlukan juga tidak besar. Tikus adalah haiwan yang bersifat sosial, jadi lebih baik sediakan teman untuknya bermain. Jangka hayat tikus kebiasaannya di antara satu ke tiga tahun, dengan sesetengah tikus mampu mencapai lebih lima tahun.

Berbeza dengan tikus biasa, tikus belanda atau 'hamster' juga mempunyai tahap penjagaan yang mudah. Walau demikian bergantung kepada spesisnya, tikus belanda mempunyai jangka hayat lebih pendek berbanding tikus biasa dengan anggaran dua ke tiga tahun usianya dengan penjagaan yang baik. Harus diingatkan tikus belanda adalah haiwan nokturnal, jadi gangguan waktu tidurnya akan menyebabkannya kurang selesa.

Bengkarung atau 'chameleon' merupakan salah satu haiwan yang cukup popular di kalangan peminatnya, berikutan rupanya yang unik. Namun chameleon adalah sejenis haiwan yang sensitif serta memerlukan penjagaan yang rapi serta memerlukan persekitaran yang tertentu. Berikutan tahap sensitiviti yang agak tinggi, anggaran usia bengkarung tidak panjang dengan 2 ke 3 tahun dianggap normal. Bengkarung jantan pula mempunyai jangka hayat lebih panjang berbanding bengkarung betina, menjadikannya lebih popular.

Arnab senang dijaga tetapi sifatnya sensitif serta mudah terganggu. Walaupun begitu, bagi individu yang memilih untuk membela arnab kerana kecomelannya, pastikan anda tahu arnab merupakan antara haiwan peliharaan yang panjang umurnya dengan anggaran 8 ke 12 tahun purata. Jadi pastikan tahap komitmen anda berada di tahap sepatutnya sebelum membela arnab.

Terlalu banyak spesis burung sebagai haiwan peliharaan yang ada, jadi jangka hayat burung sebagai haiwan peliharaan berbeza-beza. Secara puratanya burung dianggap sebagai haiwan peliharaan yang panjang umurnya, dengan anggaran 10 tahun ke atas adalah kebiasaan. Bagi sesetengah spesis seperti burung kakak tua pula, dianggarkan mampu hidup melebihi 30 ke 50 tahun.

Haiwan comel dan gebu ini terkenal dengan sifat degil dan manja yang tidak menentu. Tidak mendengar arahan, suka buat hal sendiri namun mampu membuatkan pemiliknya riang, kucing yang tinggal di dalam rumah mempunyai jangka hayat lebih panjang berbanding kucing yang hidup di luar kerana perlindungan yang diperolehinya. Purata jangka hayat kucing adalah sekitar 10 ke 15 tahun dengan penjagaan baik, dengan sesetengah kucing mampu mencapai usia 20 tahun.

Setia dengan tuannya serta mampu menurut arahan dengan baik sekiranya dilatih, anjing mampu melakukan tugasan yang diberikan jauh berbeza dengan kucing. Mempunyai banyak spesis berbeza, secara puratanya spesis anjing bersaiz kecil mempunyai jangka hayat lebih panjang berbanding spesis anjing yang besar-besar. Spesis kecil dikatakan mampu hidup selama berbelas tahun lamanya. Kebiasaannya, anjing mampu hidup di antara 6 ke 15 tahun.

Kura-kura merupakan haiwan peliharaan paling sesuai bagi mereka yang tak mampu memberikan banyak perhatian, makanannya juga senang disediakan hanya sayur dan daun. Berikutan cara hidupnya yang perlahan serta kadar metabolisme yang rendah ditambah dengan proses hibernasi bagi sesetengah spesis, kura-kura mampu hidup lama dengan angka 50 tahun bukanlah sesuatu yang mengejutkan. Jadi pastikan anda turut sama melatih anak anda bagaimana untuk menjaga kura-kura.


Sejarah Samurai Wanita Jepun Yang Digelar Onna-Bugeisha

Lama sebelum dunia barat mengenali pahlawan samurai sebagai sesuatu yang dikuasai kaum lelaki, telah wujud sekumpulan samurai wanita di mana mereka adalah sama hebat dan pakar seperti lelaki.

Mereka ini dikenali sebagai Onna-bugeisha. Mereka dilatih sama seperti lelaki, samada dalam gerakan bertahan atau menyerang. Mereka juga dilatih menggunakan senjata yang direka khas untuk wanita, yang bersesuaian untuk mengimbangi tubuh badan mereka yang lebih kecil. Senjata ini diberi nama Naginata.

Selama bertahun lamanya mereka ini berjuang bersama samurai lelaki. Onna-bugeisha juga diberikan penghormatan serta menjalankan tugas yang sama dengan samurai lelaki.

Pada tahun 200 Masihi, Maharani Jingu sendiri telah mengatur dan memimpin satu perperangan ketika menawan Korea. Pada waktu itu, pemahaman tradisional pada umumnya kedudukan wanita adalah di belakang lelaki dan mereka perlu patuh kepada suami serta mempunyai peranan sebagai suri rumahtangga.

Namun begitu, pengecualian dibenarkan terhadap wanita seperti Jingu. Golongan wanita seperti ini dilihat sebagai berdikari, gagah dan berani berlawan di samping samurai lelaki. Setelah Maharani Jingu menjadi pembuka jalan, manakala Onna-bugeisha yang lain pula mula menempa nama.

Sekitar tahun 1180 hingga 1185, satu perang telah meletus di antara dua suku kuasa pemerintah Jepun. Perang Genpei melibatkan perperangan di antara suku Minamoto dan suku Taira yang sama-sama percaya mereka yang layak memerintah.

Perperangan ini menjadi kejatuhan kepada suku Taira manakala suku Minamoto pula berjaya mengekalkan kekuasaan mereka. Mereka mungkin tidak dapat melakukannya sekiranya bukan kerana Tomoe Gozen, seorang Onna-bugeisha.

Gozen dinyatakan sebagai seorang yang sangat berbakat di medan tempur bahkan juga seorang yang mempunyai kepandaian yang luar biasa. Dalam pertempuran, dia telah mempamirkan kehebatan memanah sambil menunggang kuda. Dia juga mahir dalam menggunakan katana, pedang tradisi samurai yang panjang.

Di luar medan perang dia juga seorang yang digeruni. Tenteranya patuh kepada setiap arahannya dan juga percaya setiap gerak hatinya. Dia terlibat dalam politik dan berita tentangnya tersebar luas di serata Jepun. Tidak lama kemudian, suku Minamoto menamakan Tomoe Gozen sebagai Panglima Perang Jepun sebenar yang pertama.

Dia sememangnya tidak mengecewakan. Pada tahun 1184, dia telah mengetuai 300 orang samurai menuju ke medan perang berhadapan dengan 2000 orang pahlawan suku Taira. Tomoe Gozen merupakan salah seorang daripada hanya 5 pahlawan Minamoto yang terselamat.

Selepas itu pada tahun yang sama juga ketika Pertempuran Awazu, dia telah berjaya mengalahkan pahlawan yang paling terkenal dari suku Musashi iaitu Honda no Moroshige. Dia memengkal kepala Moroshige dan menyimpan kepalanya sebagai piala.

Apa yang berlaku kepada Tomoe Gozen selepas pertarungan itu tidak dapat dipastikan. Ada yang mengatakan dia meneruskan pertarungan sehingga terkorban, yang lain pula mendakwa dia pergi dengan menaiki kuda membawa kepala Moroshige bersamanya.

Walaupun tiada rekod mengenai Gozen setelah pertempuran itu, ada dakwaan mengatakan dia telah mengahwini seorang rakan samurai dan menjadi biarawati setelah kematian suaminya.

Berabad lamanya setelah pemerintahan Tomoe Gozen, Onna-bugeisha mula berkembang. Pahlawan wanita telah menjadi sebahagian besar samurai dengan melindungi perkampungan dan membuka lebih banyak sekolah di sekitar Empayar Jepun untuk melatih wanita muda tentang seni pertarungan serta penggunaan Naginata.

Walaupun terdapat banyak suku kumpulan tersebar di serata Jepun, kesemua mereka termasuklah pahlawan samurai mula menerima Onna-bugeisha

Akhirnya, semasa zaman pergolakan di antara pemerintah suku Tokugawa dan Pihak Istana (Imperial Court) pada tahun 1868, satu kumpulan khas pahlawan wanita yang dikenali sebagai 'Aizu Yoshitai' telah dibentuk dan diketuai oleh seorang Onna-bugeisha berusia 21 tahun bernama Nakano Takeko. Sebelum ini kami pernah memperincikan kisah mengenai Nakano Takeko yang merupakan Onna-bugeisha terakhir Jepun.

Takeko secara keseluruhannya dikira sebagai seorang pahlawan samurai wanita hebat yang terakhir. Manakala Pertempuran Aizu pula adalah merupakan penglibatan terakhir bagi Onna-bugeisha. Sejurus selepas kekalahan Shogun, pemerintahan Jepun telah diambil alih oleh Imperial Court.

Walaupun zaman Onna-bugeisha telah berakhir selepas Takeko, namun pahlawan wanita masih ada di kebanyakan tempat. Sepanjang tahun 1800-an, wanita terus mencabar pemikiran tradisional mengenai peranan jantina dalam pertempuran.

Ketika sebahagian besar dunia melihat pahlawan samurai sebagai lelaki gagah dan kuat, wanita juga telah menempa lagenda tersendiri sebagai Onna-bugeisha di dalam sejarah.


8 Teknologi Purba yang Mengagumkan Masyarakat Moden

Hari ini kita sering berfikiran bahawa manusia sedang berada pada kemuncak kemajuan teknologi. Kita juga berpendapat bahawa teknologi purba tidak setaraf atau semoden seperti yang kita miliki.

Sebenarnya, banyak teknologi pada zaman purba adalah efektif walaupun ia kelihatan tidak moden dan ketinggalan zaman. Ramai pengkaji yang masih buntu bagaimana manusia zaman dahulu dapat mencipta teknologi dengan kemajuan yang begitu terhad. Berikut adalah beberapa teknologi zaman purba yang mungkin mengejutkan anda.

Bateri Baghdad ini telah ditemui di dalam runtuhan Iraq Purba dan menjadi perdebatan hangat di kalangan ahli arkeologi. Penemuan Bateri Baghdad ini adalah berupa sebuah bekas seramik dengan tiub tembaga dan batang besi di dalamnya.

Walaupun pakar bebas seperti Mythbusterstelah membuktikan ianya berkemungkinan besar adalah sebuah bateri, sesetengah ahli arkeologi tetap berkeras kepala mengatakan ia adalah tempat simpanan barangan. Ini kerana jika mereka mengakui ianya sebuah bateri, maka ia akan memusnahkan banyak tanggapan yang mereka buat berkenaan sejarah.

Persoalannya, jika benar penemuan itu sebuah bateri, untuk apakah ia digunakan. Ada pendapat ia digunakan untuk proses penyalutan emas kepada bahan besi dalam melakukan kerja logam, ada juga berpendapat ia digunakan sebagai terapi elektrik untuk kegunaan perubatan.

Malangnya tanpa bukti fizikal atau penulisan yang kukuh, ianya sukar untuk disahkan. Para arkeologi berpendapat mungkin sebahagian daripada bukti telah dicuri semasa kejatuhan tamadun ini. Para pengkaji juga berharap mereka menemui jawapan yang sebenar pada masa hadapan dan mengubah segala sangakaan.

Ramai berfikir bahawa penghawa dingin adalah sesuate teknologi moden yang kita miliki. Kini kebanyakan dari kita tidak boleh hidup tanpanya walaupun ia diperdebatkan tidak baik untuk alam sekitar. Namun, tahukah anda bahawa teknologi ini sudah lama wujud?

Tamadun Rom purba sudahpun mempunyai sistem saliran air yang melalui paip di dalam rumah mereka untuk membuatkan ia sejuk sepajang tahun. Di kebanyakan bahagian di Timur Tengah pula mereka mempunyai binaan rumah berbentuk serombong tirus bagi mewujudkan efek angin sejuk.

Ada beberapa beradaban yang memanfaatkan kedinginan tanah dengan membina rumah bahkan keseluruhan bandar yang sebahagiannya berada dalam tanah bagi menyejukkan diri mereka dengan berkesan.

Begitu juga dengan pemakaian penduduk di padang pasir. Ia kelihatan pelik apabila mereka memakai beberapa lapisan pakaian dalam cuaca yang begitu panas. Kajian sains membuktikan ia sebenarnya bertujuan bagi menyejukkan badan dengan mengekalkan kelembapan peluh yang keluar. Jika anda membuka baju dalam cuaca panas, ia akan membuatkan peluh anda kering dan kelembapan dalam tubuh hilang dengan cepat.

Belon udara panas ketika ini adalah salah satu teknologi yang memerlukan latihan, kepakaran dan kefahaman tentang keadaan cuaca. Belon udara panas juga pernah digunakan untuk tujuan mengembara.

Walaupun begitu, pada zaman China purba, teknologi ini sudahpun ada. Mereka menggunakan belon udara panas yang lebih kecil yang digunakan untuk menghantar pesanan. Ketika perang, mereka menggunakan pelbagai jenis belon udara panas sebagai pesanan atau arahan perang kepada satu sama lain.

Peti sejuk merupakan ciptaan moden yang amat penting bagi kegunaan manusia. Peti sejuk moden menggunakan sumber elektrik namun mempunyai kesan buruk jangka panjang terhadap alam sekitar. Namun, tahukah anda manusia telah lama melakukan perkara kreatif dalam memastikan makanan tidak basi?

Masyarakat Rom purba telah mencipta peti sejuk bawah tanah dengan mengambil salji di kawasan pergunungan. Salji itu akan diletak meliputi bilik bawah tanah tempat mereka menyimpan makanan, kemudian menutupnya semula dengan lapisan tanah yang lain di atasnya. Dengan cara ini mereka dapat mengekalkan udara sejuk untuk waktu yang lebih lama.

Ini kerana udara sejuk adalah lebih tumpat berbanding udara panas. Lebih dalam tempat mereka menyimpan makanan maka lebih baiklah peredaran udara sejuk yang mereka perolehi.

Senjata api dikenalpasti sebagai senjata paling banyak menyebabkan kematian. Banyak kejadian pembunuhan dikenalpasti melibatkan senjata api. Pihak tentera pula sedang giat menambah baik senjara api mereka untuk lebih kuat dan berkesan. Namun tahukah anda teknologi senjata api ini bukanlah sesuatu yang baharu?

Sebenarnya senapang telah direkodkan penggunaannya lebih lama dari senapang lantak (musket). Penggunaan senjata api pertama yang direkodkan ialah sejak tahun 1364 lagi. Malah banyak lukisan pada kurun ke-16 memaparkan masyarakat Medievel Eropah juga sudah memegang senjata api.

Bahkan negara Jepun pada pertengahan tahun 1500-an hingga 1600-an juga telah menghasilkan senjata api dengan banyaknya untuk kegunaan perang. Namun, ironiknya kini senjata api telah dikawal dengan ketat di negara matahari terbit itu.

Hari ini, kita menyangka pemahaman kita tentang matematik adalah jauh lebih maju daripada apa yang manusia purba dapat lakukan. Namun kita sebenarnya mungkin tidak sehebat yang disangka.

Satu alat yang dinamakan Mekanisma Antikythera telah dijumpai di perairan Greece berhampiran pulau yang dinamakan Antikhythera pada awal tahun 1900-an. Penemuan ini telah mengubah banyak tanggapan mengenai bagaimana kita memikirkan tentang masyarakat purba.

Alat yang ditemui itu diperbuat daripada 37 jenis selengkap roda bergigi keluli dan besi. Cara bagaimana ia berfungsi adalah terlalu rumit untuk difahami. Ia direka seakan sebuah komputer analog yang boleh meramal pergerakan bintang, perubahan fasa bulan dan pelbagai pengiraan astronomi lain dengan kemajuan dan ketepatan yang menakjubkan.

Para pengkaji berpendapat ia direka oleh sepasukan saintis Greek purba bertarikh sekitar tahun 200-100 SM. Bagi sesetengah orang ianya bukanlah sesuatu yang canggih pada zaman ini tetapi cuba bayangkan mekanisma Antikythera ini tidak menggunakan tenaga elektrik, tidak mempunyai skrin untuk menunjukkan keputusan dan boleh melakukan apa yang komputer moden mampu dari segi pengiraan astronomi.

Dengan teknologi GPS yang kita ada pada hari ini, ia banyak membantu kita dalam menentukan arah tuju ke destinasi yang diinginkan. Dengan hanya menaip atau memberi arahan kepada telefon pintar, kita tidak lagi perlu melihat papan tanda untuk mengetahui arah yang dituju.

Masyarakat purba tidak mempunyai kemodenan seperti ini. Mereka bergantung kepada kedudukan bintang namun apa yang mengejutkan ialah mereka juga mempunyai alat yang dikira canggih dan mampu untuk menentukan arah tuju bahkan mungkin lebih baik lagi.

Alat seperti Sextant ciptaan John Hadley merupakan alat yang biasanya digunakan oleh kelasi untuk mengukur sudut garis ufuk dan bintang bagi menentukan kedudukan. Bagi seseorang yang mempunyai pengetahuan astronomi, alat ini membantu untuk mengemudi arah dengan sangat efektif.

Satu lagi ciptaan adalah Bygrave Posiotion-Line Slide Rule, sebuah alat ciptaan Kapten L. C. Bygrave dan amat berguna untuk pengiraan navigasi ketika terbang di udara semasa Perang Dunia pertama. Alat-alat ini adalah sangat berkesan jauh sebelum adanya komputer.

Sejak dari dahulu lagi menusia telah mencuba pelbagai jenis baju perisai samada ia diperbuat dari kulit ataupun besi. Namun, hasilnya tidaklah begitu efektif sehinggalah kepada penemuan terbaru iaitu Kevlar yang memberi perlindungan terbaik setakat ini.

Sebenarnya, Kevlar bukanlah sesuatu pencapaian dari kemajuan teknologi. Pada asasnya ia cuma beberapa lapisan gentian yang disatukan dengan padat agar memberikan tentangan yang bagus terhadap peluru ataupun benda tajam yang lain.

Terdapat beberapa penulisan sejarah yang memberitahu penggunaan baju perisai seperti ini sejak zaman purba lagi. Masyarakat Greek purba dikatakan telahpun menggunakan baju perisai ini dan ia merupakan yang terbaik untuk melindungi diri daripada anak panah berbanding baju perisai lain.

Ahli sejarah di University of Wisconsin Green Bay telah mengkaji perkara ini dan telah membangunkan semula baju perisai yang pernah dipakai oleh Alexander the Great dan tenteranya, yang diberi nama linothorax. Ia adalah sama dengan Kevlar yang menggunakan pelbagai lapisan gentian fiber.

Disebabkan penggunaan gentiannya yang mudah terhakis, tidak banyak bukti baju perisai jenis ini yang tinggal berbanding baju perisai besi atau kulit, hanyalah pada penulisan sahaja.


Centralia - Bandar yang Terbakar Selama Lebih 50 Tahun

Pada Mei 1962, Majlis Perbandaran Centralia, Pennsylvania telah mengadakan mesyuarat mengenai tapak pelupusan sampah di bandar itu. Pihak berkuasa tempatan sebelum itu telah membina sebuah tempat pelupusan sampahnya berukuran 300 kaki lebar, 70 kaki panjang dan 50 kaki dalam. Ia dibina bagi mengatasi masalah pembuangan sampah haram yang berleluasa.

Motif perbincangan itu ialah bagaimana untuk membersihkan tapak pelupusan yang hampir penuh itu, sebelum tibanya perayaan tahunan Hari Peringatan bandar itu. Dalam mesyuarat itu, satu kata putus telah diperolehi — membakar semua sampah di tapak pelupusan itu.

Pada mulanya, rancangan itu nampaknya berjaya. Lubang besar itu ditutupi dengan bahan-bahan yang tidak mudah terbakar untuk mengelakkan api daripada merebak. Pembakaran dimulakan pada waktu malam 27 Mei 1962. Setelah kesemua sampah telah dibakar, air digunakan untuk memadamkan api.

Namun, dua hari kemudian pada 29hb, api telah kelihatan semula. Begitu juga seminggu kemudian pada 4 Jun. Pihak bomba Centralia bingung dari mana api itu muncul. Mereka menggunakan jentolak untuk meratakan sampah untuk mencari punca kebakaran.

Pada dasar tapak pelupusan itu, terdapat satu lubang berukuran 15 kaki lebar dan beberapa kaki dalam. Disebabkan ia dipenuhi sampah, mereka tidak dapat menutup lubang itu dengan betul menggunakan bahan kawalan tidak mudah terbakar sebelum menyalakan api.

Lebih memburukkan lagi keadaan, lubang kecil yang terbakar itu telah membentuk satu laluan terus kepada terowong arang batu lama, di mana bandar Centralia telah dibina di atasnya.

Penduduk mula mengadu tercium bau busuk yang memasuki rumah serta premis perniagaan mereka. Tidak lama selepas itu, kepulan asap pula mula dilihat keluar dari tanah tempat pelupusan sampah itu.

Pihak majlis perbandaran telah memanggil seorang pegawai pemeriksa lombong untuk melihat keadaan itu. Pegawai itu telah mengenalpasti kehadiran kandungan karbon monoksida yang menyebabkan lombong itu terbakar.

Apabila majlis perbandaran tidak mahu mendedahkan perkara sebenar kerana telah melakukan pembakaran sampah tidak sah, maka mereka menghantar surat kepada Syarikat Perlombongan Lehigh Valley dengan menyatakan "api yang tidak dikenalpasti" sedang terbakar di bawah bandar mereka.

Akhirnya, pihak perbandaran, Syarikat Perlombongan Lehigh Valley dan Syarikat Perlombongan Susquehanna yang bertanggungjawab terhadap lombong itu telah mengadakan perjumpaan untuk membincangkan bagaimanakah cara untuk memadamkan api dengan berkesan.

Akan tetapi, sebelum perbincangan di antara mereka mendapat kata putus, tahap kandungan karbon monoksida yang merbahaya telahpun dikesan meresap ke dalam lombong. Kesemua lombong di kawasan bandar Centralia diarahkan tutup serta merta.

Projek pertama melibatkan penggalian. Rancangannya adalah untuk menggali parit-parit dalam tanah supaya api itu terdedah keluar dan dipadamkan. Namun, jurutera rancangan ini telah tersalah kira jumlah tanah yang perlu digali melebihi separuh anggaran sehingga kehabisan dana.

Projek kedua pula dengan memadamkan api menggunakan bahan campuran batu hancur dan air. Rancangan ini dilihat boleh berjaya tetapi digagalkan oleh cuaca sejuk yang melanda kawasan bandar ini. Suhu beku menyebabkan paip saliran air membeku dan mesin penghancur batu juga tidak dapat berfungsi.

Syarikat itu juga bimbang jika jumlah bahan campuran yang mereka ada tidak mencukupi untuk memenuhi kesemua laluan lombong itu. Akhirnya mereka hanya berjaya menutupi separuh sahaja dan meninggalkan ruang untuk api terus menyala.

Akhirnya projek itu juga kehabisan dana malah terlebih belanja sebanyak RM 83,000, jumlah yang agak besar pada tahun 1962. Pada ketika itu api sudahpun merebak sepanjang 700 kaki.

Pada saat itu, kos untuk memadamkan api sudahpun menjadi terlalu tinggi. Kajian pakar mendapati jumlah arang yang terdapat di bawah bandar Centralia itu cukup untuk membuatkan api itu menyala selama 250 tahun lagi.

Kini, bandar itu tidak berpenghuni lagi. Pada tahun 1980, kerajaan Amerika telah membelanjakan sebanyak RM 174 juta bagi memindahkan dan menempatkan semula penduduk bandar itu ke suatu tempat di negeri lain serta merobohkan rumah yang ada di Centralia.

Setelah 56 tahun kejadian itu berlaku, permukaan tanah dan jalan telah merekah dan mengeluarkan kepulan asap gas sulfur. Begitu juga jalanraya yang meliputi bandar ini, ia masih panas jika dipegang.

Permainan video seram terkenal iaitu Silent Hill yang berkisarkan bandar tinggal dengan kabus yang tebal dikatakan diinspirasikan menyerupai bandar Centralia.

Lebuhraya utama Centralia iaitu Route 61 telah ditutup kerana ia mengalami rekahan yang berterusan dan mengeluarkan kepulan asap, sama seperti gambaran di dalam Silent Hill. Bukan itu sahaja, malah gereja di dalam permainan video ini juga hampir sama dengan gereja di bandar Centralia.


Asal-Usul 5 Jenama Tayar Kenderaan Terkenal Dunia

Anda peminat kereta atau motorsikal? Sekiranya ya pasti anda adalah seorang yang cukup teliti dalam pemilihan jenis tayar kerana tayar merupakan salah satu komponen terpenting sesebuah kenderaan berikutan peranannya yang cukup besar.

Membeli tayar merupakan satu pelaburan jangka panjang yang memerlukan kita mengeluarkan kos yang agak besar. Tidak hairanlah jenama-jenama tayar sanggup melakukan promosi yang gah, sebagai usaha memastikan kita yakin akan kelebihan produk yang mereka keluarkan.

Jenama sangat memainkan peranan dalam pemilihan tayar kerana tidak ada sesiapa pun berani memperjudikan nasib, membeli tayar tanpa menilai terlebih dahulu. Oleh sebab itu, mari kita belajar serba sedikit dari mana datangnya nama-nama tayar yang unik dan kerap kita jumpai. Sedap sikit nak sembang kalau ada orang tanya tayar apa kita pakai, kan?

Bridgestone bunyinya seperti sebuah syarikat barat namun realitinya, syarikat tayar Bridgestone berasal daripada Jepun. Pengasasnya adalah seorang warga Jepun bernama Shojiro Ishibashi, yang menubuhkan Bridgestone Corporation pada tahun 1930. Dari mana datangnya nama Bridgestone ini?

Perkataan Inggeris 'Bridgestone' menjadi pilihan Shojiro kerana nama keluarganya iaitu 'Ishibashi' membawa maksud 'jambatan batu.' Sekiranya diterjemahkan, Ishi membawa makna 'batu' sementara 'bashi' bermaksud 'jambatan.' Oleh kerana sebutan 'Stone Bridge' kurang menarik, Shojiro menukarnya menjadi 'Bridgestone.'

Ditubuhkan oleh Frank Seiberling pada tahun 1898 di Ohio, Amerika Syarikat, Goodyear kini merupakan salah satu jenama tayar terbesar di dunia. Terkenal dengan penggunaan Goodyear Blimp pada awal abad ke 20 sebagai salah satu cara promosi jenama tersebut, nama Goodyear dipilih daripada nama Charles Goodyear.

Charles adalah seorang ahli kimia Amerika Syarikat yang melakukan ujikaji sendiri sehingga berjaya menemui kaedah merawat getah dengan sulfur, menjadikan getah bahan yang kukuh untuk dijadikan bermacam jenis produk. Sebagai menghormati sumbangan Charles pada dunia, Frank mengambil nama keluarga Charles untuk dijadikan jenama tayar basikal keluarannya.

Michelin merupakan jenama tayar yang banyak digunakan pada kereta-kereta mewah, berikutan harganya yang agak tinggi di negara kita. Jenama Michelin ketika ini bukan saja mengeluarkan tayar kenderaan, malahan turut sama mengeluarkan tayar untuk kapal terbang serta kapal angkasa.

Nama jenama ini datang daripada nama keluarga adik beradik Edouard dan Andre Michelin dari Perancis, yang menemui kaedah untuk memasang tayar pada rim tanpa perlu menggunakan gam. Selain itu adik beradik Michelin juga menemui kaedah penghasilan tayar yang strukturnya membolehkan pemanduan secara perlahan, walaupun tayar tersebut bocor. Tayar jenis radial yang digunakan kita sekarang, adalah ciptaan mereka juga.

Berasal dari Milan, Itali, Pirelli ketika ini memfokuskan kepada penghasilan tayar untuk pengguna selain dari menjadi pembekal tayar rasmi untuk perlumbaan Formula 1. Pada tahun 1872, syarikat ini ditubuhkan untuk mengeluarkan produk berasaskan getah elastik dengan peralatan menyelam menjadi produk utama mereka. Semua itu dimulakan atas usaha seorang usahawan bernama Giovanni Battista Pirelli.

Kilang getah Pirelli mula menghasilkan tayar pada tahun 1885 untuk kegunaan kereta kuda sebelum mula mengeluarkan tayar kereta pada tahun 1901. Berikutan perkembangan teknologi tayar radial yang diperkenalkan Michelin, Pirelli menjadi pengeluar pertama dunia berjaya menghasilkan tayar radial untuk kegunaan motorsikal pada tahun 1980-an.

Nama 'Dunlop' berasal daripada nama John Boyd Dunlop, seorang pereka dari Scotland yang mereka tayar jenis pneumatik bagi kegunaan basikal. Pengasas syarikat Dunlop pula adalah seorang ahli perniagaan bernama Harvey du Cros yang melihat potensi ciptaan Dunlop lalu mewujudkan kerjasama mereka berdua dengan penubuhan syarikat tayar.

KIsah bagaimana mereka berkenalan agak menarik. du Cros ketika itu bertindak selaku presiden kepada persatuan basikal Ireland. Selepas anaknya tewas kepada seorang pelumba bernama Willie Hume dalam beberapa siri perlumbaan, du Cros mendapati Hume menggunakan sejenis tayar rekaan baru belum pernah ditemuinya. Selepas berjaya menemui Dunlop dan mengetahui bagaimana tayar tersebut terhasil, du Cros mengajak Dunlop bekerjasama dengan permohonan hak cipta dilakukan bersama.

Walaupun pada awalnya setuju dengan pelawaan du Cros, Dunlop tidak nampak potensi ciptaannya lalu menarik diri daripada perjanjian serta bersetuju menerima pampasan yang kecil jumlahnya.

Akhirnya, Dunlop sendiri yang kerugian besar setelah Dunlop Pneumatic Tyre Company mula berkembang menjadi antara syarikat multinasional pertama dunia. Walaupun namanya terkenal, tetapi Dunlop tidak dapat merasai hasilnya atas kegagalan melihat sendiri peluang hasil ciptaannya.


5 Pemberian Hadiah Nobel Yang Mencetuskan Kontroversi

Setiap tahun pada bulan Oktober, akan diadakan satu majlis penghormatan bagi pemberian Hadiah Nobel (Nobel Prize) bagi tokoh-tokoh seluruh dunia yang telah memberi sumbangan besar terutamanya dalam bidang kimia, fizik, literatur, keamanan, ekonomi dan perubatan.

Penerima anugerah ini akan menerima medal emas dan sejumlah wang sebagai hadiah. Pemilihan bagi penerima anugerah ini biasanya ditentukan oleh sebuah jawatankuasa khas yang ditubuhkan. Walau bagaimanapun, terdapat juga beberapa kontroversi mengenai pemilihan individu tertentu sebagai penerima anugerah ini.

Bekas Presiden Amerika Syarikat, Barrach Obama menerima Hadiah Keamanan Nobel pada tahun 2009, hanya kira-kira 9 bulan selepas beliau memegang jawatan itu. Ramai pihak mengkritik bahawa pemilihannya kurang tepat memandangkan beliau baru memegang jawatan itu dan tidak membawa banyak perubahan yang melayakkan beliau menerima anugerah ini.

Pada tahun 2015, bekas Pengarah Nobel Intitute, iaitu jawatankuasa yang menyelia dan menguruskan anugerah ini dikatakan menyesal atas pemberian anugerah ini kepada Obama. Menurut beliau dalam buku autobiografinya, mereka menyangka bahawa penganugerahan ini akan menguatkan lagi pengaruh Obama malangnya ia tidak berlaku.

Menurut beliau lagi, bukan sahaja pihak jawatankuasa tidak mencapai tujuan utama pemberian anugerah tersebut, malah rata-rata penyokong Obama sendiri mengatakan Obama belum layak untuk menerima anugerah yang dipandang tinggi itu.

Hadiah Nobel bukan sahaja boleh dianugerahkan kepada individu, tetapi juga sesebuah organisasi. Pada tahun 2012, pihak jawatankuasa Hadiah Nobel telah menganugerahkan Hadiah Keamanan Nobel kepada pihak Kesatuan Eropah atas usaha selama 6 dekad memperjuangkan keamanan, demokrasi dan hak asasi manusia di Eropah.

Ramai pihak mengkritik pemberian anugerah tersebut memandangkan Eropah mengalami pelbagai masalah ekonomi yang meruncing (contohnya krisis hutang Greek) dan pembabitan beberapa negara Eropah dalam menghasil dan menjual senjata api.

Bukan sahaja orang ramai, malah penerima-penerima terawal Hadiah  Keamanan Nobel seperti Desmond Tutut, Mairead Maguire dan Adolfo Perez Esquivel turut menandatangani surat terbuka yang memprotes penganugerahan ini. Menurut mereka, pemilihan Kesatuan Eropah ini jelas sekali becanggah dengan garis panduan yang diilhamkan oleh Alfred Nobel ketika mewujudkan anugerah ini.

Pada tahun 1918, Fritz Haber telah dianugerahkan Hadiah Nobel dalam bidang Kimia atas kejayaannya menghasilkan Proses Haber-Bosch, iaitu satu proses untuk menghasilkan ammonia dalam skala yang besar.

Penemuan ini penting memandangkan ammonia ini penting untuk penghasilan baja bagi memajukan industri pertanian. Kemajuan dalam industri pertanian akan menghasilkan lebih banyak makanan untuk orang ramai.

Ironinya, beliau juga merupakan saintis yang sama menghasilkan klorin gas yang digunakan sebagai senjata kimia dalam Perang Dunia Pertama. Malah, beliau turut mempertahankan tindakannya menggunakan gas beracun ketika era peperangan.

Penicilin merupakan antara penemuan terpenting dalam bidang perubatan pada abad ke 20. Walau bagaimanapun, ketidakpastian bagaimana sebenarnya Alexander Fleming menemuinya menimbulkan keraguan tentang penganugerahan Hadiah Nobel dalam bidang Perubatan kepada beliau pada tahun 1945.

Terdapat pengkritik yang mendakwa penemuan sedemikian pernah direkodkan pada tahun 1870-an. Malah, Alexander Fleming sendiri mengakui penemuan bakteria Penicillium notatum tersebut merupakan secara tidak sengaja akibat kecuaiannya.

Walau bagaimanapun, memandangkan namanya diberikan kredit untuk penemuan antibiotik pertama dunia ini, maka pihak jawatankuasa Hadiah Nobel beranggapan beliau layak menerimanya walaupun ianya adalah penemuan secara tidak sengaja.

Linus Pauling merupakan salah seorang daripada hanya 2 orang yang menerima Hadiah Nobel dalam pelbagai kategori. Seorang lagi adalah Marie Curie. Pada peringkat awal kariernya sebagai ahli kimia, beliau telah terlibat membangunkan beberapa senjata untuk tentera Amerika Syarikat.

Menyedari realiti dan kesan dahsyat sekiranya peperangan nuklear benar-benar berlaku, beliau berubah menjadi aktivis keamanan dan menyertai Albert Einstein dan beberapa lagi saintis hebat pada masa tersebut untuk mendesak kerajaan menghentikan ujian senjata nuklear.

Kempen keamanannya yang sangat proaktif dan ura-ura beliau menyertai komunis menyebabkan kerajaan Amerika Syarikat menarik balik passportnya. Beliau dianugerahkan Hadiah Nobel Keamanan pada tahun 1962 atas kempen anti senjata nuklearnya. Malangnya, beliau terus dikecam kerana dianggap sebagai tali barut komunis yang turut sama tidak mahukan peperangan nuklear.


Penguasaan Nazi dan Impaknya Terhadap Dunia Pereka Fesyen

Penguasaan Nazi suatu ketika dahulu sentiasa diingati sebagai sejarah hitam berkaitan peristiwa pembunuhan beramai-ramai dan penghapusan etnik. Malah, ketika inilah wujud penciptaan senjata-senjata berbahaya dan perilaku tanpa kemanusiaan mereka menjalankan pelbagai eksperimen kejam terhadap manusia yang tidak bersalah.

Walau bagaimanapun, tahukah anda bahawa penguasaan Nazi juga sebenarnya mempunyai beberapa kesan dan implikasi kepada dunia fesyen pada ketika itu? Malah, pada zaman pemerintahan Nazi inilah telah wujudnya beberapa jenama pereka fesyen yang popular sehingga ke hari ini.

Pemimpin senior Nazi, Joseph Goebbels percaya bahawa pakaian boleh melambangkan pengaruh dan kekuasaan seseorangan. Beliau percaya bahawa pakaian juga boleh menampakkan seseorang itu lebih tinggi dan bertubuh sasa, lalu mewujudkan perasaan ketakutan dalam diri pihak musuh.

Joseph Goebbels juga merupakan seseorang yang mementingkan penampilannya. Terdapat dakwaan yang mengatakan beliau memiliki begitu banyak koleksi pakaian seragam sehinggakan setiap pakaiannya hanya perlu dipakai sekali dalam setahun. Joseph Goebbels merupakan individu yang bertanggungjawab mengubah penampilan askar Nazi agar mempunyai pakaian seragam yang lebih kemas.

Ketika pasukan Nazi yang diketuai Hitler mula menyerang Eropah, Gabrielle Bonheur Chanel atau lebih dikenali sebagai Coco Chanel sudahpun terkenal sebagai seorang pereka fesyen yang dihormati. Sekiranya anda tidak tahu, wanita ini merupakan pengasas jenama mewah Chanel yang begitu sinonim dengan wanita pada masa kini.

Sewaktu penguasaan Nazi, beliau bertindak bijak dengan tidak memberikan penentangan sebaliknya telah bekerjasama dengan Nazi sebagai pengintip mereka. Kerjasamanya dengan pihak Nazi Jerman ini memberikan beliau platform untuk terus mengembangkan lagi perniagaan dan jenamanya ini.

Peranannya sebagai seorang pengintip ini merupakan pendedahan mengejutkan yang telah dimuatkan dalam buku biografinya yang bertajuk Sleeping With the Enemy: Coco Chanel, Nazi Agent.

Pemimpin senior Nazi, Joseph Goebbels merupakan individu yang bertanggungjawab mencetuskan idea pakaian seragam Nazi bagi skuad elit Nazi yang dikenali sebagai Schutzstaffel atau singkatannya SS. Pakai seragam berwarna hitam dan topi dengan lambang tengkorak sudah cukup menimbulkan gerun kepada pihak musuh.

Tahukah anda bahawa pakaian khas ini telah dihasilkan oleh Hugo Boss dan stafnya atas arahan Joseph Goebbels. Malah, penghasilan pakaian ini juga dikatakan menggunakan khidmat buruh paksa. Jenama Hugo Boss merupakan sebuah jenama premium pada masa kini dan mereka telah membuat permohonan maaf secara terbuka kerana menggunakan buruh paksa sewaktu era Perang Dunia Kedua.

Jenama Dior sememangnya sinonim dengan wanita yang mempunyai citarasa premium. Tahukah anda, jenama ini sebenarnya diasaskan oleh seorang lelaki bernama Christian Dior? Walaupun kakaknya telah ditangkap kerana membuat penentangan terhadap Nazi, beliau sebaliknya telah bekerja untuk Nazi dengan menghasilkan pakaian untuk isteri-isteri golongan tertinggi Nazi.

Walaupun tindakannya ini dianggap sebagai pembelot, beliau mendakwa tindakannya itu adalah bagi memastikan fesyen Perancis terus terpelihara. Sebelum Perang Dunia Kedua, beliau bekerja di bawah Lucien Lelong. Menyedari peluang yang ada bersama Nazi, beliau telah bertindak menubuhkan jenamanya sendiri yang masih wujud sehingga ke hari ini.

Jenama Louis Vuitton merupakan jenama yang tidak perlu diperkenalkan lagi terutamanya dalam penghasilan beg tangan wanita yang ikonik dan mewah. Apabila Nazi menyerang Perancis pada tahun 1940, hampir kesemua jenama lain terpaksa menutup kedai dan gulung tikar.

Hanya jenama Louis Vuitton dikecualikan malah jenama ini merupakan satu-satunya jenama yang dibenarkan beroperasi di Hotel du Parc, salah satu tempat tumpuan pegawai kerajaan pada ketika itu. Pengecualian ini diberikan selepas jenama ini secara terbuka setuju untuk bekerjasama dengan Nazi.

Selepas perang, boleh dikatakan jenama ini mendominasi pasaran fesyen setelah kebanyakan pesaingnya gulung tikar. Populariti jenama ini mungkin tidak sehebat sekarang sekiranya pesaing-pesaingnya dulu masih wujud.


9 Kesan Pencairan Litupan Ais di Kutub Utara Akibat Pemanasan Global

Pernahkah anda terfikir apa yang akan berlaku sekiranya litupan ais di Kutub Selatan dan Utara mencair sepenuhnya? Sebenarnya litupan ais di kedua kutub ini sedang pun mencair pada kadar yang agak laju. Dari tahun 1979 hingga 2006, kadar kecairan ais di Greenland menunjukkan peningkatan sebanyak 30%.

Sebahagian saintis berpendapat ia mengambil masa selama 5000 tahun untuk berlaku. Sebahagian yang lain pula menganggarkan litupan ais di kutub akan benar-benar bermula pada tahun 2030. Satu perkara yang pasti adalah orang mula memberikan perhatian kepada permasalahan ini kerana ia bukan lagi "mungkin" tetapi pasti berlaku, cuma persoalannya bila.

Namun, tahukah anda apa sebenarnya akan berlaku sekiranya kesemua ais di kutub cair sepenuhnya? Sebelum ini kami pernah berkongsi satu artikel berkenaan kesan pencairan ais di atas muka bumi sekiranya ia berlaku serta-merta. Kali ini kami perincikan lagi kesan tersebut dengan fokus di kedua-dua kutub akibat pemanasan global.

Ini bukanlah fenomena biasa seperti air pasang dan air surut yang kita lihat apabila pergi ke pantai. Jika kesemua litupan ais dan glasier cair sepenuhnya, paras air laut akan naik 216 kaki atau 66 meter lebih tinggi.

Bagi mereka yang tinggal di pinggir pantai, kebanyakan rumah akan ditenggelami air sekiranya air laut melimpah naik. Kejadian ini sudah pasti akan menjadi bencana global kerana air laut merangkumi 71% permukaan bumi yang kita diami ini.

Jika kesemua ais di kutub cair, kita akan mengalami perubahan cuaca yang tidak menentu seperti perubahan suhu panas dan sejuk secara mendadak. Ini akan mengakibatkan bencana alam seperti ribut taufan, puting beliung, kebakaran hutan dan pelbagai lagi. Ia seakan-akan sejarah berulang kembali. Pada zaman purba, keadaan cuaca yang buruk telah menjadi punca utama mengapa sesetengah spesies haiwan pra-sejarah pupus.

Hari ini kita bernasib baik kerana mempunyai pelbagai sumber dan teknologi berbanding manusia pada abad sebelum ini untuk selamat dari cuaca ekstrem sejuk, panas, berangin atau apa sahaja jenis yang berlaku. Pada zaman ini terdapat kemudahan seperti kuasa solar, bateri, elektrik, makanan dalam tin dan perubatan untuk kita bertahan.

Kita malah mempunyai pelbagai jenis kenderaan seperti bot atau helikopter untuk tujuan penyelamatan atau perpindahan. Namun, cuaca ekstrem tetap menjadi punca kematian ratusan mungkin ribuan nyawa. Seperti yang dijangkakan ia hanya akan bertambah buruk dari masa ke semasa.

Saintis berkata jika perkara ini berlaku seawal 2030 (tidak lama, hanya 3 kali Piala Dunia sahaja), sesiapa yang tinggal di Greenland, Alaska dan Siberia terpaksa dipindahkan. Kebanyakan penduduk di negara ini merupakan penduduk pinggir pantai dan akan lenyap sama sekali sekiranya tiada litupan ais untuk membantu melindungi mereka daripada ribut.

Situasi ini menyaksikan lebih dari 4 juta orang akan dipindahkan dari kawasan yang mengalami cuaca ekstrem ini. Angka ini belum termasuk mereka yang tinggal di persisiran pantai seperti yang disebut di atas tadi.

Kini, kawasan Artik telah pun menyaksikan peningkatan jumlah ikan di perairan mereka. 5 negara Artik telah berjanji tidak akan turut serta dalam penangkapan ikan yang tidak terkawal di perairan antarabangsa. Ini adalah disebabkan kebanjiran plankton yang semakin meningkat di perairan kutub.

Para saintis juga mendapati bahawa plankton fotosintetik yang hidup dalam air laut akan mengambil alih tempat lumut yang tumbuh pada permukaan ais yang kini semakin mengurang. Keadaan ini akan menyebabkan peningkatan haiwan yang bergantung kepada plankton untuk hidup.

Bukan sahaja ikan, malah mamalia laut seperti singa laut yang bergantung kepada ikan sebagai diet juga akan meningkat. Jika dilihat dari satu sudut lambakan ikan ini akan membuatkan harganya menjadi murah, namun ia akan menjadi masalah dunia sekiranya jumlah ikan di sana meningkat sebanyak 70% akibat ais yang cair, menyebabkan kawasan lain mengalami kekurangan ikan.

Pelbagai spesies haiwan yang mendiami Artik seperti anjing laut, walrus, beruang kutub dan banyak lagi. Spesies haiwan seperti ini menjadikan ais sebagai habitat mereka. Pada tahun 2008, Perkhidmatan Ikan dan Hidupan Liar Amerika telahpun menyenaraikan beruang kutub sebagai haiwan yang diancam kepupusan.

Dianggarkan lebih kurang 25,000 ekor sahaja beruang kutub yang masih ada di keseluruhan Artik dengan 2000 hingga 3000 daripadanya tinggal di atas ais. Jika berlakukanya pencairan ais yang teruk, sesetengah daripada haiwan ini mungkin akan pupus.

Jika litupan ais di kutub terus mencair, bandar-bandar pesisir pantai yang cantik seperti yang kita kenali mungkin akan berubah atau terus lenyap. Bentuk muka bumi sesebuah negara juga akan berbeza beberapa ratus tahun dari apa yang kita lihat sekarang.

Ini kerana apabila litupan ais yang banyak itu cair, paras air laut akan bertambah seperti apa yang dikupaskan di atas. Jadi inilah masanya untuk anda pergi melawati bandar-bandar pesisir pantai atau pulau yang anda inginkan. Mungkin pada masa hadapan ia akan menjadi seperti Atlantis.

Sungai Amazon merupakan sungai paling besar dalam dunia yang menerima kemasukan air dari banyak sumber air di serata dunia. Kini, kemasukan sumber air lain telah pun membuatkan Sungai Amazon berada pada had maksimumnya.

Jika litupan ais cair sepenuhnya, sudah pasti sungai besar ini akan mengalami perubahan ketara dan kekal. Banyangkan jika terjadinya perkara ini sungai besar yang meliputi sebahagian besar Brazil ini pasti menjadi seakan lautan sekaligus mengubah bentuk mukabumi negara itu sendiri.

Di seluruh dunia kita telah melihat fenomena padang pasir sedang membesar dengan pesat. Ini kerana jika litupan ais mencair ia akan membuatkan sesetengah tempat akan lebih kering. Padang pasir di Australia juga boleh menutupi seluruh benua itu jika ini berterusan.

Cuba bayangkan benua Afrika yang mempunyai banyak padang pasir. Ia akan memberi kesan yang lebih buruk lagi kepada negara-negara benua Afrika. Saintis meramalkan jika kesemua litupan ais kutub cair, Afrika akan menjadi 100% padang pasir.

Menurut akhbar Daily Mail, lebih daripada 75% penduduk bumi tinggal di kawasan yang mempunyai ketinggian kurang dari 300 kaki. Walaupun 300 kaki kedengaran seakan tinggi, namun bayangkan apa berlaku sekiranya kesemua litupan ais di kutub cair?

Jika paras laut meningkat 200 kaki lebih tinggi daripada sekarang, tempat rendah akan tenggelam manakala kawasan yang sedikit tinggi pula mungkin akan menjadi seperti kawasan persisir pantai. Jadi mungkinkah sekarang masa yang sesuai untuk membeli hartanah di kawasan tanah tinggi?


Pasangan Disaman akibat Salah Guna Wang Crowdfunding untuk Membantu Gelandangan

Tahun lalu kami pernah mengeluarkan satu artikel mengenai kebaikan hati seorang gelandangan yang membantu seorang gadis untuk mengisi minyak kereta dengan wang terakhir yang dimiliki.

Gadis yang bernama Kate McClure itu kemudian ingin membalas jasa gelandangan tersebut, Johnny Bobbitt, dengan membuka satu laman mengumpulkan sumbangan untuk didermakan kepadanya supaya mempunyai kehidupan yang lebih baik.

Namun, baru-baru ini pihak polis telah menggeledah rumah pasangan yang dituduh menyalahgunakan dana terkumpul dari laman GoFundMe yang melebihi 400,000 dolar.

Menurut laporan WPVI-TV, pasukan penyiasat kelihatan menyerbu masuk ke rumah Kate McClure dan Mark D'Amico di South Jersey pada pagi Khamis. Pihak berkuasa tersebut kemudian membawa keluar beberapa beg dari kediaman itu. Sebuah kereta BMW juga dilaporkan telah ditunda dan ditahan untuk siasatan.

Operasi itu dibuat sehari selepas Hakim Paula Dow mengarahkan pasangan itu hadir ke mahkamah dengan penyata penuh kewangan yang dikumpulkan melalui GoFundMe untuk Bobbitt.

Pihak Pendakwaraya dari Burlington telah mengesahkan kejadian geledah itu berkait dengan dakwaan yang dikenakan kepada pasangan tersebut oleh Johnny Bobbitt sendiri. Bobbitt telah memfailkan satu saman terhadap mereka pada bulan lepas.

Menurut Chris Fallon, iaitu peguam yang mewakili Bobbitt, pasangan itu didapati telah membelanjakan sebahagian besar wang sumbangan terkumpul untuk berjudi, makan angin secara mewah, membeli-belah dan juga membeli sebuah kereta BMW.

Laman GoFundMe yang dimulakan oleh McClure telah tular dan berjaya mengumpulkan $402,706 (RM1.7 juta) yang dikatakan akan digunakan untuk mendapatkan sebuah apartment dan kenderaan bagi membantu veteran marin tersebut.

Walau bagaimanapun, Bobbitt mendakwa dia hanya menerima wang sebanyak $75,000 (RM311,000) sahaja daripada McClure.

Pada mulanya, pasangan itu telah menafikan tuduhan tersebut dan mengatakan mereka telah membayar sebanyak $200,000 (RM830,000) kepadanya. Baki sebanyak $150,000 (RM622,000) masih berada dalam akaun yang dibuka untuk Bobbitt.

Namun, selepas perbicaraan pada 29 Ogos yang lalu, pasangan itu dilaporkan gagal memenuhi arahan hakim untuk memulangkan lebihan sumbangan kepada Bobbitt dalam masa 48 jam. Menurut peguam Bobbitt, dia diberitahu yang wang tersebut telah tiada.

Disebabkan kehidupan Bobbitt kelihatan masih tidak berubah, tiada siapa pun yang tahu ke mana hilangnya wang berjumlah $75,000 yang diterima. Akan tetapi, menurut Forbes, Bobbitt mengaku yang dia telah menggunakan sebahagian wang tersebut untuk membeli dadah.

Kini, Bobbitt sedang menjalani program pemulihan selama 30 hari seperti yang dilaporkan dalam satu berita Philadelphia melalui WTXF-TV.

Dikhabarkan itu adalah punca pasangan tersebut enggan memberikan kesemua wang sumbangan terus kepada Bobbitt. Mereka khuatir wang tersebut akan habis dibelanjakan hanya untuk membeli dadah.

Pasangan itu bertindak sebagai "pengurus kewangan" dan membuat pelan untuk memulakan hidup baru bagi Bobbitt. McClure dan teman lelakinya, D'Amico berjanji untuk membeli sebuah rumah, pakaian baru, sebuah telefon pintar dan juga komputer supaya Bobbitt boleh mendapatkan pekerjaan. Selain itu, mereka juga berjanji untuk membeli trak impian Bobbitt iaitu sebuah Ford Ranger keluaran tahun 1999.

McClure juga mengemas kini laman GoFundMe untuk memberitahu yang dua tabung amanah akan dibuka di bawah nama Bobbitt - tabung amanah pertama akan membolehkannya memperolehi "pendapatan" setiap tahun manakala yang kedua pula merupakan tabung amanah persaraan yang akan dilaburkan oleh pengurus kewangan dan akaun ini boleh diakses oleh Bobbitt dari semasa ke semasa.

Menurut catatan McClure, tabung amanah kedua itu boleh dinikmati oleh Bobbitt apabila tiba masanya dan dia boleh membeli sebidang tanah atau berehat di rumah kabin idaman di kawasan desa.

Selain itu, sebuah akaun bank di bawah nama Bobbitt dibuka untuk keperluan harian yang akan membantunya sehingga dia berjaya mendapatkan kerja tetap. Akhir sekali, Bobbitt akan mendermakan sebahagian sumbangan kepada beberapa organisasi dan individu yang sering membantunya sepanjang dua tahun yang lalu.

Walaupun rancangan itu bunyinya amat teratur dan baik sekali, namun, akhirnya kedua-dua belah pihak telah diuji dengan hebat. Benarlah bahawasanya manusia hanya merancang, namun Allah yang menentukan.

Semoga kisah ini menjadi iktibar dan pedoman buat kita semua agar tidak mudah gelap mata dengan kekayaan di dunia.


Kampung Makhunik di Iran - Desa 'Hobbit' Dalam Dunia Nyata

Kampung Makhunik yang terletak di bahagian selatan Khorasan, negara Iran merupakan salah satu destinasi pelancongan yang kerap menerima kunjungan orang ramai. Ini kerana Makhunik adalah sebuah perkampungan masyarakat yang mempunyai sifat-sifat unik menjadikan senibina kampung mereka juga mencerminkan ciri-ciri individu yang tinggal di dalam kampung tersebut.

Penduduknya satu masa dulu kerdil, tetapi tidaklah kerdil seperti Hobbit dalam kisah fantasi Lord of the Ring. Mereka kerdil kerana secara puratanya, saiz penduduk di sana jauh berbeza dengan saiz purata normal manusia.

Terletak 75 kilometer ke arah barat daripada sempadan Afghan, Kampung Makhunik telah pun mula dibina lebih kurang 1500 tahun yang dahulu. Ketika ini, jumlah penduduknya seramai 582 orang yang tinggal dalam 125 keluarga.

Nenek moyang masyarakat Makhunik tinggal terpencil, membina penempatan mereka berdasarkan senibina lama bercorak Neolitik yang menjadikan binaan-binaan kediaman di kampung tersebut mempunyai bentuk yang unik.

Menurut kajian, penduduk Makhunik hidup dalam keadaan terputus hubungan mereka dengan dunia luar. Aktiviti perladangan serta pertanian juga sukar dilakukan, berikutan keadaan cuaca yang kering. Bagi mendapatkan sumber makanan, penduduk Makhunik menanam lobak putih, gandum, barli dan juga sejenis kurma yang mereka gelarkan sebagai 'jujube.'

Oleh kerana kesukaran mendapatkan makanan, makanan ruji penduduk Makhunik adalah sejenis hidangan berasaskan sayur yang dinamakan 'kashk-beneh' yang diperbuat daripada campuran dadih susu dengan kacang serta 'pokhteek', sejenis makanan yang diperbuat daripada dadih kering dan lobak.

Disebabkan tabiat pemakanan ini, penduduk Makhunik mengalami masalah kekurangan zat serta nutrisi, menyebabkan kadar pertumbuhan badan mereka berbeza berbanding biasa. Secara puratanya, penduduk Makhunik lebih rendah 50 ke 60 cm berbanding saiz normal orang dewasa.

Selain faktor pemakanan yang menyumbang kepada penurunan saiz tubuh, faktor perkahwinan sesama mereka dalam kampung tersebut juga menyebabkan saiz mereka kekal sedemikian rupa. Selain itu wujud juga pencemaran merkuri dalam bekalan air penduduk Makhunik, yang dikatakan mampu merencatkan pembesaran tubuh penduduk di sana.

Pada pertengahan abad ke 20, pembinaan jalan dan kemudahan pengangkutan mula memudahkan penduduk Makhunik mendapatkan bahan keperluan dari luar, dengan beras dan daging lebih mudah didapati. Ini menyebabkan diet penduduk Makhunik juga mula berubah dan mereka tidak lagi perlu bergantung kepada makanan tradisi mereka.

Majoriti penduduk Makhunik mula mendapatkan khasiat yang sepatutnya jadi generasi-generasi baru mereka selepas itu dapat membesar ke tahap yang sepatutnya.

Walaupun begitu, rumah peninggalan nenek moyang mereka tetap tidak berubah, dengan kebanyakannya masih lagi mengekalkan senibina lama tanpa perubahan boleh dilakukan. Majoriti rumah yang ada hanya mempunyai ketinggian siling sekitar 1.5 ke 2 meter, dengan beberapa buah rumah mempunyai ketinggian 1.4 meter.

Ini memaksa generasi baru penduduk Makhunik berpindah keluar berikutan kesukaran untuk mereka meneruskan hidup di kawasan asal masyarakat mereka, berhijrah ke bandar bagi mendapatkan sumber pendapatan.

Bagi mereka yang terus menetap di Makhunik, kebanyakannya sudah pun mendirikan rumah yang diperbuat daripada bata. Masih ada yang cuba meneruskan hidup dengan corak pekerjaan yang telah diwarisi sekian lama, namun keadaan cuaca yang semakin kering disebabkan kemarau menyebabkan usaha menjadi semakin sukar.

Warga tua Makhunik bergantung harap dengan bantuan kerajaan sementara bagi golongan wanita pula, mereka mengusahakan perusahaan tenunan secara kecil-kecilan bagi menyara hidup.

Rumah-rumah kerdil semakin lama semakin banyak dibiarkan kosong berikutan tekanan hidup, menjadikan Kampung Makhunik di Iran semakin sunyi. Usaha menukarkan kampung itu menjadi destinasi pelancongan cuba dijalankan, namun kedudukannya yang terpencil mungkin akan menyebabkan kampung unik ini lama kelamaan semakin sunyi, selepas pemuda dan pemudinya lebih selesa tinggal di bandar dan pekan.


9 Fakta Menarik Mengenai Sistem Hamba Empayar Aztec

Kaum Aztec purba yang menggelarkan diri mereka Maxica, terkenal kerana mempunyai simpanan emas yang banyak, peradaban yang maju, kemahiran ketenteraan serta cara mereka mempersembahkan korban kepada tuhan-tuhan mereka.

Mereka juga mempunyai sistem penghambaan dan sering menjadikan hamba abdi sebagai korban tuhan mereka. Walaupun begitu, hamba abdi Empayar Aztec ini sebenarnya dilayan dengan agak baik dan mempunyai hak tersendiri. Berikut adalah perkara yang jarang diketahui mengenai hamba abdi sewaktu zaman Empayar Aztec ini.

Dalam dunia moden, penghambaan adalah sesuatu amalan yang dianggap ganas dan tidak berperikemanusiaan. Manusia dilayan bertentangan dengan kemahuannya dan sering diseksa, tidak diberi peluang untuk lari atau mengubah nasib buruk mereka sendiri.

Ramai beranggapan penghambaan moden ini tidaklah seteruk amalan penghambaan zaman purba. Namun, para pengkaji berpendapat sebaliknya. Terdapat lebih ramai hamba abdi moden ketika Amerika mula dibangunkan jika dibandingkan dengan hamba abdi zaman purba. Bahkan, penghambaan purba kurang ditindas berbanding perhambaan moden.

Dalam penghambaan moden, tawanan perang adalah lebih malang lagi. Jika hamba abdi disabitkan kesalahan, peluang mereka untuk membela diri amatlah tipis. Hal ini tidak bagi penghambaan semasa tamadun Aztec. Mereka yang menjadi hamba abdi boleh menebus kembali diri sendiri untuk kebebasan jika bekerja kuat dan menyimpan wang yang cukup.

Sewaktu ketamadunan Aztec, menjual anak adalah sah di sisi undang-undang bagi sesetengah kes dan perlu melalui beberapa proses. Pertama, anda tidak dibenarkan menjual anak sebagai hamba untuk menjadi kaya. Pilihan ini hanya dibolehkan jika keluarga itu sememangnya miskin dan tidak mampu membesarkan anak itu.

Ini kerana dalam kes di Aztec, ibu bapa masih berharap anaknya mendapat kehidupan yang baik dalam sistem penghambaan mereka yang adil. Mereka juga boleh menebus anak itu kembali apabila mampu kelak. Jika ibu bapa mempunyai hutang yang banyak dan ingin menjual anak mereka, mereka perlulah mendapat kebenaran melalui perbicaraan mahkamah terlebih dahulu.

Penghambaan moden seperti yang berlaku kepada kaum kulit hitam di Amerika tidak lama dahulu adalah bersifat diwarisi. Jika dilahirkan di dalam keluarga hamba, mereka tidak mempunyai hak dan sepenuhnya milik tuan mereka.

Namun, dalam masyarakat Aztec purba, seorang hamba bukan sahaja boleh membeli kebebasan sendiri malah boleh membeli hamba lain untuk bekerja di bawah mereka. Hamba yang membeli hamba lain ini mungkin menimbulkan tanda tanya bagi anda — jika sudah mempunyai wang yang begitu banyak untuk membeli hamba lain, bukankah lebih baik membebaskan diri sendiri sahaja?

Dalam sesetengah kes di mana hamba itu dimiliki oleh tuan yang berstatus tinggi, mereka akan mendapat banyak faedah dan keuntungan. Ia juga bergantung kepada nilai hamba itu sendiri, kadangkala adalah lebih murah untuk membeli hamba lain untuk bekerja di bawah mereka sementara mengumpulkan wang yang cukup untuk membeli kebebasan sendiri.

Kelayakan berkahwin bagi hamba bergantung kepada kawasan dan bandar tamadun Aztec, samada hamba itu pernah melakukan kesalahan berulang atau tidak. Akan tetapi, kebanyakan hamba boleh berkahwin jika mereka mahu.

Bagi hamba moden selama satu atau dua abad sebelum ini, anak yang dilahirkan dari keluarga hamba tidak pernah merasai kehidupan seperti yang mereka inginkan. Namun, ia berlainan bagi hamba pada zaman Empayar Aztec.

Bukan sahaja mereka boleh berkahwin, malah anak yang dilahirkan oleh ibu bapa hamba juga dilahirkan sebagai manusia bebas, bukan sebagai hamba. Kaum Aztec percaya bahawa mereka hanya memiliki tenaga kerja hamba yang mereka miliki tetapi bukanlah haknya sebagai manusia.

Dengan cara yang adil ini, ramai orang dewasa yang menjual diri mereka sendiri kepada penghambaan. Ini kerana mereka yakin anak mereka kelak tidak akan menanggung bebanan hutang atas kesalahan yang mereka lakukan sendiri.

Tentera Aztec terkenal kerana kekejaman mereka. Mereka selalu ditakuti oleh musuh dengan memakai pakaian aneh yang berwarna-warni berdasarkan haiwan serta kehadiran mereka yang menggerunkan di medan perang. Bahkan juga mereka ditakuti kerana kaum Aztec akan melakukan apa sahaja untuk menangkap musuh hidup-hidup agar dijadikan korban darah serta dihormati kaum sendiri.

Walaupun kebanyakan tawanan musuh dijadikan korban, ada juga yang terselamat. Biasanya tawanan wanita dan kanak-kanak akan menjadi hamba untuk selamanya dan kadangkala dijadikan korban darah juga.

Namun, jika tawanan perang itu bernasib baik tidak dijadikan korban darah, tidak melakukan sebarang kesalahan atau masalah, mereka masih mempunyai peluang untuk dibebaskan suatu hari nanti. Walaupun kaum Aztec ini sangat tegas dan sentiasa menjadikan tawanan mereka sebagai korban darah tetapi dalam banyak hal mereka akan mencuba yang terbaik untuk berlaku adil.

Walaupun hamba mempunyai banyak persamaan dengan orang merdeka dalam banyak hal, lazimnya mereka tetap perlu rajin bekerja, hormat dan patuh kepada tuan mereka. Jika mereka tidak patuh, tuan mereka boleh melaporkan hal ini kepada penguasa dengan membawa sekali saksi kepada keingkaran atau kesalahan yang dilakukan.

Jika kesalahan ini berulang sebanyak 3 kali, tuan mereka boleh memilih untuk menjual hamba itu semula. Sekiranya hamba yang bermasalah ini dijual semua, ia akan dipakaikan dengan relang leher yang diperbuat daripada kayu sebagai pengajaran dan menyukarkan hamba itu untuk melarikan diri.

Jika mereka dijual sebanyak 3 kali kerana mengulangi kesalahan yang sama, mereka akan dijadikan sebagai korban darah pula untuk upacara pemujaan walaupun kebiasaannya tawanan perang yang akan dijadikan sebagai korban.

Dalam penghambaan moden, tuan kepada hamba dilihat mempunyai hak ke atas hidup dan mati terhadap hamba milikan mereka. Mereka melakukan pelbagai ketidakadilan terhadap hamba tanpa dihakimi. Namun, ia berbeza ketika tamadun Aztec purba.

Hamba bukan sahaja mempunyai hak untuk merdeka atau diberi harta, pemilik juga mempunyai batasan dalam melayan hamba mereka. Ini kerana mereka melihat seorang hamba itu sebagai seorang manusia dan berhak dilayan seadilnya dan dihormati.

Pemilik hamba perlu menjaga kebajikan hambanya dari segi makanan, perlindungan dan kesihatan. Walaupun anak hamba yang mereka miliki dilahirkan merdeka, mereka juga per membayar untuk kebajikan kanak-kanak itu. Jika seorang hamba itu dapat membuktikan ketidakadilan tuannya di mahkamah, mereka akan dibebaskan.

Hal ini membuatkan pemilik hamba pada masa itu tidak melakukan apa yang mereka mahukan sewenang-wenangnya atau berhadapan risiko kehilangan hamba. Jika pemilik membunuh hamba mereka, kemungkinan besar mereka juga akan dihukum bunuh atau dijadikan korban darah.

Sudah diterangkan di atas bagaimana cara untuk hamba melepaskan diri dari penghambaan, antaranya ialah dengan membeli balik kebebasan. Jika hamba itu berkahwin atau memiliki anak bersama tuannya, dia akan menjadi merdeka serta-merta.

Jika pemilik melakukan ketidakadilan terhadap hamba dan dibuktikan bersalah maka hambanya juga akan mendapat kemerdekaan. Jika penderaan yang teruk dilakukan terhadap hamba, pemilik boleh dijual pula sebagai hamba kerana kesalahan teruk itu. Ini adalah cara yang biasa bagi hamba untuk bebas.

Namun terdapat juga cara yang dianggap pelik. Hamba biasanya terikat untuk berada di kawasan tanah milik tuannya. Jika hamba itu dibawa ke pasar dan berjaya melepaskan diri, berlari keluar dari tembok kota dan terpijak najis orang lain, mereka akan dikira merdeka.

Jika hamba mereka melarikan diri, hanya pemilik atau anak lelakinya sahaja yang dibenarkan mengejar hamba itu. Jika ada orang lain yang masuk campur, mereka boleh dikenakan hukuman. Bagi hamba yang melakukan kesalahan berulang dan dipakaikan relang pada leher, jika berjaya melepaskan diri walaupun sukar, mereka akan ditempatkan di istana atau kuil.

Ramai orang keliru apabila bercakap mengenai penghambaan di zaman Aztec purba. Mereka sering memikirkan bagaimana dengan kejam hamba-hamba ini diperlakukan. Namun, sebenarnya terdapat 2 jenis penghambaan dan mereka dilayan dengan sangat berbeza.

Jenis hamba yang pertama adalah mereka yang merupakan tawanan perang yang dijadikan hamba. Mereka ini biasanya dijadikan sebagai korban darah atau dikuburkan bersama-sama mayat tuan mereka sekiranya dia mati. Hamba jenis ini selalunya tidak mempunyai hak dan boleh diperlakukan sesuka hati.

Manakala satu jenis lagi ialah hamba dari masyarakat kaum itu sendiri yang menjual diri mereka sebagai hamba. Mereka ini dilayan seperti manusia, hidup di atas tanah milikan tuan mereka dan dijaga kebajikan disamping mempunyai hak sebagai manusia.

Penghambaan jenis ini tidak dilihat sebagai sesuatu yang buruk. Penghambaan begini boleh menjadi sementara sahaja. Mereka mempunyai peluang untuk menjadi merdeka, kaya dan memiliki status dalam masyarakat kelak.


7 Tumbuhan Karnivor Yang Mampu Makan Haiwan Lain

Tumbuhan bergerak dan tumbuhan karnivor sering digambarkan di dalam filem seram sains fiksyen. Namun, realitinya tumbuhan pemangsa ini adalah benar-benar wujud. Ia tidaklah memburu manusia seperti yang dipotretkan di dalam filem namun memakan serangga atau haiwan kecil yang lain.

Di dalam senarai ini terdapat beberapa tumbuhan karnivor yang berbaloi untuk diambil tahu mengenainya.

Brocchinia reducta ini berasal dari Venezuela, Brazil, Colombia dan Guyana. Spesies tumbuhan ini mempunyai bentuk yang boleh menyimpan takungan air dengan daunnya yang berlapis.

Daunnya pula diliputi oleh bahan putih yang akan bersinar dengan sinaran ultraviolet untuk menarik perhatian mangsa. Takungan air di dalam daunnya juga mengeluarkan bau wangi kepada mangsa dan akan melemaskan mereka.

Enzim dan bakteria membantu bagi proses pencernaan mangsa dan nutirisi yang terhasil darinya akan diserap oleh daun tumbuhan Brocchinia Reducta ini.

Kebanyakan tumbuhan karnivor hidup di darat tetapi Rumpai Ekor Kucing ini memburu mangsanya di dalam air yang tidak bergerak. Serangga, cacing dan haiwan invertebrata lain adalah diet kepada tumbuhan ini. Pelbagai spesies tumbahan yang terdapat di dalam tasik, kolam dan sungai berarus perlahan ini dikenalpasti sebagai tumbuhan karnivor.

Tumbuhan yang tidak mempunyai akar ini bergantung kepada penangkapan makhluk hidup bagi mendapatkan nutrisi agar ia terus hidup dan menjadi kegunaan proses fotosentisisnya. Spesis tumbuhan ini yang lebih besar seperti Greater Bladderwort mungkin memakan mangsa yang lebih besar seperti ikan kecil atau berudu.

Ia mengubah mangsanya menjadi cecair nutirisi setelah ditangkap untuk dikonsumsi. Rumpai Ekor Kucing ini mempunyai bunga pada permukaan air sebagai alat proses pendebungaan dan memakan mangsa pada bahagian bawahnya yang berada di dalam air.

Triggerplant ini hanya terdapat di Australia sahaja. Tumbuhan ini melalui proses pendebungaan dengan memilih untuk bertindak balas dengan sesetengah spesis serangga sahaja. Mereka "memilih" serangga tertentu untuk dilepaskan debunga dan tidak pada yang lain.

Ketika serangga hinggap pada tumbuhan ini, ia akan melekat pada satu mekanisma yang dicetuskan oleh pokok ini. Walaupun begitu ia tidak membunuh serangga itu sebaliknya melepaskan debunganya dengan satu semburan sahaja. Kemudian serangga itu akan dilepaskan untuk melengkapkan proses pendebungaan pada pokok lain.

Pokok ini dikenali sebagai 'separa-karnivor' kerana pada bawah kelopak daun serta bunganya mempunyai bulu halus yang memerangkap serangga yang lebih kecil sebagai makanan. Tumbuhan ini akan mencerna mangsanya sebagai sumber nutrisi bagi tumbesarannya.

Walaupun periuk kera tropika ini tidak bergerak seperti tumbuhan karnivor yang lain tetapi kaedah yang digunakan untuk memburu adalah sangat bijak. Tumbuhan ini mempunyai kendi yang panjang dan dipenuhi cecair yang akan memikat serangga untuk masuk meminumnya. Apa yang terjadi ialah mereka akan masuk ke dalam perangkap maut dan menjadi makanan tumbuhan ini.

Cecair yang terdapat di dalam periuk ini bukan sahaja menarik perhatian mangsa malah ia juga sangat likat yang membuatkan mangsa sukar melepaskan diri. Spesies periuk kera yang lebih besar dikenali sebagai Nepenthes rajah bukan sahaja memakan serangga malah juga mangsa yang lebih besar seperti tikus.

Cecair di dalam tumbuhan ini juga menarik minat haiwan lain yang tidak mampu dijadikan mangsa. Adalah dikenalpasti tumbuhan ini mendapat namanya kerana cecair di dalamnya seringkali menjadi minuman kera dan monyet.

Pokok ini adalah spesies yang menjadi bualan bagi peminat rumah hijau. Spesies Sundew ini juga merupakan antara tumbuhan paling bahaya bagi serangga yang hinggap padanya. Tumbuhan gebu ini sangat menarik perhatian serangga dan juga memerangkap mereka dengan begitu pantas. Ia kemudian menghadam mangsanya dengan bantuan cecair yang keluar dari muncung sesungutnya.

Sundew ini adalah tumbuhan yang cantik dipandang malah ia mempunyai warna yang terang. Cecair manis yang keluar dari sesungut Sundew ini bukan sahaja menarik minat serangga untuk hinggap tetapi juga berfungsi sebagai gam yang kuat apabila disentuh.

Tumbuhan yang mempunyai lebih dari 190 spesies ini juga agak sukar untuk dibela. Apa yang menariknya, walaupun ia tumbuhan herba namun sesetengah spesiesnya mampu membesar setinggi 10 kaki seperti spesies Dresera Erythrogyne.

Sama seperti tumbuhan Bladderwort, tumbuhan yang juga dikenali sebagai tumbuhan kincir air ini juga melakukan aktiviti memburu mangsanya di dalam air. Tumbuhan aldrovanda vesiculosa mendapat gelarannya kerana bentuk daun yang bersambung dengan batang stem utamanya seakan bentuk kincir air.

Walaupun rupa yang unik, tumbuhan dalam air ini menjadikan serangga dan haiwan kecil sebagai dietnya. Ia memerangkap mangsanya menggunakan alat yang kelihatan seakan sumber makanan bagi haiwan kecil itu. Tumbuhan ini banyak tersebar di seluruh dunia termasuk Afrika, Eropah, Asia dan Australia.

Daunnya yang kelihatan seperti cawan berfungsi sebagai perangkap dan bulu halus pada daunnya pula sebagai pencetus apabila disentuh oleh haiwan kecil yang cuba mendekati daunnya. Dalam keadaan terbuka, daunnya boleh menutup dengan kelajuan tinggi di antara suku atau setengah saat sahaja.

Apa yang menariknya, tumbuhan ini boleh menyamar seakan-akan tumbuhan lain pada sekilas pandang agar mangsanya mudah tertipu. Tumbuhan ini adalah dari keluarga yang sama dengan Venus Flytrap.

Venus Flytrap mungkin merupakan tumbuhan karnivol paling terkenal. Kombinasi di antara cecair likat dan daun seakan mulut bergigi tajam ini adalah mekanisma hebat untuk menangkap mangsa. Bukan sahaja serangga malah tumbuhan ini juga memerangkap mangsa yang lebih besar seperti katak kecil.

Tumbuhan yang berasal dari Utara dan Selatan Carolina ini mendapat jolokan "tumbuhan paling menakjubkan dalam dunia" oleh Charles Darwin. Venus Flytrap ini boleh membesar sehingga 5 inci tinggi.

Setiap batang stemnya yang mempunyai perangkap seakan gigi tajam ini menjadi penjara kepada mangsa apabila pencetusnya disentuh. Setelah ditangkap, mangsanya akan dihadamkan oleh jus yang terhasil dan tumbuhan ini akan menyerap nutrisi darinya. Kemudian ia akan memuntahkan bahagian yang tidak boleh dicerna dan membuka semula perangkapnya untuk mangsa yang baru.

Tumbuhan ini seakan mempunyai program untuk mengira ketika melakukan penangkapan. Sentuhan pertama akan membuatkan ia tersedar, sentuhan kedua membuatkan ia menutup mulutnya manakala sentuhan ketiga akan memulakan proses pencernaan.


5 Sambutan Perayaan Yang Aneh dan Ganjil Disambut Masyarakat Seluruh Dunia

Di seluruh dunia wujud bermacam jenis kelompok masyarakat yang membawa 1001 jenis ragam dan kepercayaan yang bermacam jenis.

Tradisi yang diwarisi kebiasaannya akan diwariskan secara turun temurun di kalangan ahli masyarakat, menjadikannya satu ritual adat dan budaya yang membentuk mentaliti masyarakat tersebut - menjadikan kita semua berbeza corak kehidupan dan cara hidup.

Perayaan yang boleh dikatakan aneh serta ganjil menjadi tradisi masyarakat-masyarakat dunia kerap menjadi identiti sesebuah masyarakat dan berikut adalah lima perayaan paling aneh yang masih lagi diraikan di seluruh dunia, ketika ini yang dapat kami kongsikan kepada anda semua.

Setiap tahun pada awal bulan Mei, rakyat Bolivia akan mula menyertai satu festival yang agak luar biasa cara sambutannya. Bagi kita yang biasanya makan kuih beramai-ramai sambil minum air oren, mereka pula melakukannya dengan keganasan. Ini festival Tinku yang bermakna 'peluang untuk pertembungan.'

Disambut oleh etnik Aymara dan Quechua yang tinggal di Andes, mereka akan menganjurkan sambutan Tinku secara besar-besar di bandar dengan peserta yang menyertai dimestikan bergaduh beramai-ramai. Pertarungan akan diaturkan mengikut komuniti asal mereka dengan setiap peserta mesti memakai pakaian tradisional mereka yang berwarna-warni. Barulah festival.

Dianggap satu cara penduduk setempat melepaskan kemarahan mereka, sambutan itu mulakan sebagai tradisi meraikan Dewi Pachanama sebelum dimodenkan oleh masyarakat sekarang dengan kerjasama pihak polis, yang membantu mengawal keadaan.

Antzar Eguna yang membawa maksud 'Day of the Geese' atau 'Hari Angsa' merupakan sebuah festival pertandingan yang dianjurkan di Basque, Sepanyol setiap tahun sebagai sebahagian daripada sambutan perayaan tahunan penubuhan daerah St. Antolin.

'Antzar eguna' menjadi salah satu acara paling popular dalam sambutan tersebut kerana sejarah dan tradisi panjangnya. Seekor angsa akan digantungkan kakinya di atas tali yang dipasang merentasi pelabuhan. Setiap pasukan yang tidak diletakkan syarat-syarat keahliannya akan mula mendayung bot atau sampan mereka sebelum sampai berdekatan angsa itu.

Salah seorang ahli pasukan terpilih akan memegang kepala angsa itu lalu akan dilambungkan ke atas dan ke bawah oleh pengawal tali. Pasukan yang wakilnya berjaya berpaut pada leher angsa itu sehingga terputus kepalanya dengan badannya dianggap sebagai pemenang. Ya, kami menulis ayat itu pun penuh dengan rasa bersalah.

Disambut di kepulauan Bermuda setiap tahun pada hari Jumaat terakhir bulan Mei, pada awalnya sambutan ini dilakukan bagi meraikan hari pertama laut mula boleh dimasuki semula penduduk.

Dianggap sebagai hari pertama musim panas masyarakat Bermuda, bagi meraikan tradisi ini, penduduk Bermuda dibenarkan untuk memakai seluar bermuda, yakni seluar pendek walaupun untuk ke tempat kerja. Jadi pakaian tradisi masyarakat Bermuda semasa menyambut perayaan ini tak lain tak bukan adalah seluar pendek bermuda yang berwarna-warni.

Perayaan ini telah dikembangkan menjadi satu festival 3 hari dengan pelbagai acara serta pertunjukan dianjurkan. Pada penulis, agak pelik jugalah melihat orang ramai berpakaian kemeja lengan panjang siap tali leher, namun mengenakan seluar pendek. Geli hati penulis melihat tradisi ini.

Kami tidak tahu apa nama sebenar festival ini - ada yang menggelarnya dengan nama rasminya Nine Emperor Gods Festival, Vegetarian Festival dan ada juga yang memanggilnya Thailand Piercing Festival. Sungguh kami tidak faham apa kaitannya ketiga-tiga nama ini antara satu sama lain. Namun apa yang dilakukan semasa festival inilah yang menimbulkan keanehan.

Tujuan sebenar festival 9 hari ini sebenarnya diadakan adalah berikutan tradisi nenek moyang orang Phuket yang mengamalkan puasa daripada makan daging sehari, untuk tujuan penyucian diri. Bagi menyucikan diri mereka, masyarakat di situ percaya dengan mencucuk diri mereka dengan alat-alatan tajam akan menghindarkan semangat-semangat jahat daripada mengganggu hidup mereka. Walaupun begitu, ekoran populariti upacara ini mereka jadi semakin kreatif.

Peserta festival mula menggunakan barangan harian untuk 'dipasangkan' di bahagian wajah mereka seperti payung, tayar basikal, pemutar skru dan bermacam lagi barangan yang dirasakan boleh digunakan. Bagi peserta festival yang tidak menyertai acara ini, mereka boleh mengunjungi pameran sayur-sayuran yang dibuka kepada semua.

Letusan gunung berapi yang berlaku pada tahun 1658 memusnahkan pekan Nejapa, El Salvador disebabkan bebola-bebola api yang meletus keluar sebelum mendarat di pekan tersebut, mengakibatkan kerosakan serta kematian dalam skala yang besar. Nenek moyang mereka percaya semasa letusan itu, jelmaan santo bernama San Jeronimo sebenarnya sedang menghalau iblis keluar daripada kawasan mereka agar penduduk di situ dapat hidup tanpa gangguan makhluk jahat.

Tradisi ini kemudiannya diulangi generasi ke generasi dan disambut setiap tahun pada 31 Ogos setiap tahun oleh penduduk tempatan. Setiap kali pada tarikh tersebut, penduduk tempatan akan menganjurkan perlawanan membaling bebola api beramai-ramai sempena mengingati jasa Santo San Jeronimo.

Dengan berbekal kain buruk yang dicelup minyak serta dinyalakan api, mereka saling berbalas-balas serangan dengan pakaian mereka pada ketika itu hanyalah pakaian harian biasa. Bagi mereka yang menyertai acara ini, terbakar adalah perkara biasa kerana bebola api yang dibaling, akan dibaling tanpa sedikit pun rasa simpati pada penerimanya.


Sejarah Alat Kawalan Jauh Televisyen

Segalanya bermula dengan masalah sama yang masih dialami oleh kebanyakan penonton TV abad ke-21 : berasa geram dan meluat setiap kali iklan disiarkan. Apatah lagi siaran iklan yang adakalanya memakan masa hingga berminit-minit dan berulang-ulang.

Pada tahun 1950-an di Amerika Syarikat, presiden syarikat Zenith Electronics iaitu Eugene F. McDonald telah memberikan satu cabaran kepada para jurutera syarikatnya sambil menyatakan perasaan benci untuk terus menonton TV ketika iklan disiarkan.

Dia mahukan satu alat yang membolehkannya untuk mute atau menukar kepada saluran TV yang lain (dengan harapan sesuatu rancangan lain disiarkan selain iklan).

Harapan McDonald ialah satu revolusi boleh tercipta untuk menukar rancangan sewaktu menonton televisyen. Dia mahukan kita bukan sahaja sekadar menjadi pemerhati yang pasif tetapi lebih kepada penonton yang mengarah. Jika tidak sukakan apa yang kita lihat, penukaran saluran baru hanya berada di hujung jari sahaja.

Alat Zenith yang mengubah segalanya ini dipanggil Flashmatic dan direka oleh seorang jurutera bernama Eugene Polley dan dikeluarkan pada tahun 1955.

Menurut John Taylor, seorang sejarawan dalaman syarikat Zenith dan juga pengarah komunikasi bagi LG iaitu syarikat induknya, Polley bukanlah seorang jurutera elektrikal tetapi seorang jurutera mekanikal. Jadi sebahagian besar alat ini adalah lebih kepada berunsur mekanikal.

Sebelum ini sebenarnya sudah terdapat alatan untuk menukar rancangan TV tetapi ia telah dibina bersama televisyen itu sendiri. Alat kawalan jauh itu bersambung menggunakan kord umbilikal. Jenis alat ini yang paling terkenal ialah Lazy-Bones milik Zenith. Ia membolehkan pengguna menyalakan TV serta menukar rancangan, tetapi tiada fungsi untuk mute iklan TV yang menjengkelkan.

Namun, alat Flashmatic ini secara fizikalnya bebas dari set TV. Ia menggunakan sumber cahaya yang diarahkan kepada pengesan yang dipasang di setiap penjuru skrin TV. "Ini membolehkan penonton untuk mute bunyi, menukar saluran ke kiri dan kanan, hanya dengan menekan butang yang dihalakan ke arah skrin," tambah Taylor lagi.

Pada tahun 1950-an semua orang taksub dengan angkasa lepas dan barangan rekaan moden, jadi alat Flashmatic ini merupakan sesuatu yang amat canggih dan begitu mengujakan ketika itu.

Namun, terdapat satu masalah besar dengan alat rekaan Zenith ini. Empat alat pengesan yang dipasang pada skrin TV itu begitu sensitif, bukan sahaja kepada alat kawalan jauh, malah kepada cahaya matahari. Ia bergantung kepada lokasi kedudukan TV. Jika terkena cahaya matahari, ia mungkin akan menghidupkan TV itu atau menukar siaran dengan sendiri.

Bahkan, alat itu bukan murah untuk dibeli. Menurut Taylor, harga tambahan USD 100 akan dikenakan ke atas harga set TV jika ingin dimiliki bersama Flashmatic. Untuk pengetahuan anda, pada waktu itu, anda boleh mendapatkan sebuah kereta dengan harga USD 600 sahaja.

Zenith kemudian kembali meneliti pelan rekaannya. Kali ini, seorang jurutera elektrikal Zenith iaitu ahli fizik bernama Robert Adler juga terlibat. Adler diserap ke dalam pasukan pereka bertujuan untuk menyingkirkan pencerobohan sinar cahaya yang menjadi masalah Flashmatic. Mereka inginkan cara baru alat itu berkomunikasi dengan TV.

Salah satu cadangan Adler ialah menggunakan gelombang radio namun telah ditolak lebih awal. Ini kerana jika anda tinggal di sebuah pangsapuri, anda mungkin akan tertukar saluran TV milik orang lain yang berjiran dengan anda.

Keputusan akhir Adler ialah dengan menggunakan bunyi. Alat kawalan jauh Zenith yang baru iaitu Space Command, adalah alat kawalan yang menggunakan ultrabunyi dengan pengetuk yang memukul batang aluminium di dalam alat itu. Ia akan berbunyi dalam frekuensi tertentu yang akan memberi arahan kepada TV untuk dinyalakan, ditutup, menukar rancangan atau mute bunyi.

Seorang penulis kebudayaan, Steven Beschloss berkata alat kawalan jauh seperti Space Command ini adalah anggun serta ringkas. Kunci kepada penampilannya terletak kepada fungsinya. Ia hanya mempunyai sedikit fungsi dan pengguna boleh menikmati pengoperasian yang mudah - jauh lebih mudah daripada alat kawalan yang kita miliki pada waktu ini.

Alat kawalan Space Command yang mempunyai 4 butang tersembul ini kelihatan jauh ketinggalan jika dibandingkan dengan alat kawalan hari ini yang kebanyakannya nipis dan berbentuk melonjong. Butang yang bersambung dengan batang rod hanya mengeluarkan bunyi yang perlahan apabila ditekan.

Frekuensi yang digunakan pada alat kawalan seperti Space Command ini adalah terlalu tinggi untuk didengari oleh telinga manusia biasa namun dapat dikesan oleh pendengaran haiwan seperti anjing dan kucing. Semasa pembinaan prototaipnya di Zenith, seorang pembantu makmal wanita akan terkejut setiap kali alat ini diuji disebabkan pendengarannya yang sensitif.

Alat kawalan jauh TV adalah hampir serupa sehinggalah pertengahan 1970-an. BBC telah mencetuskan satu keperluan untuk mencipta alat yang lebih rumit. Pada 1974, ia melancarkan Ceefax, satu servis berasaskan teks yang menggunakan lebihan frekuensi TV analog. Di UK ketika itu adalah mustahil untuk menukar siaran menggunakan alat kawalan jauh.

Jadi alat kawalan yang baru perlu dicipta. Kali ini merupakan alat yang mempunyai ruang untuk butang bernombor bagi memudahkan penukaran siaran dengan nombor berlainan. Alat kawalan yang kita kenali sekarang mula terbentuk semasa tempoh ini.

Keperluan fungsi yang lebih meluas telah menyebabkan para pereka mengkaji medium komunikasi dengan set televisyen dari sudut yang berlainan. Mereka menemui sesuatu yang lebih canggih menggunakan cahaya infra merah. Kini alat kawalan jauh menjadi senyap apabila butang ditekan.

Namun, pada tahun 1980-an dan 90-an, kemunculan rancangan TV berbayar dan beberapa peranti seperti perakam video, pemain DVD dan konsol permainan video membuatkan alat kawalan menjadi terlalu serabut dengan butang yang terlalu banyak.

Seorang penulis majalah Slate pernah menulis tentang ini dalam satu artikel pada tahun 2015. Dia menyatakan butang pada alat kawalan jauh sepatutnya menjadi penjimat masa. Namun, terdapat sebanyak 92 butang pada alat kawalannya dengan pelbagai susunan dan warna. Apabila diteliti satu persatu, didapati penulis tersebut hanya sering menggunakan 34 butang sahaja. Butang-butang yang lain hanyalah lebihan tanpa sebarang kegunaan.

Dengan kemunculan siaran kabel TV pada 1980-an yang mempunyai puluhan malah ratusan siaran, alat kawalan dengan lebih banyak fungsi telah diperkenalkan. Ini menyebabkan alat kawalan menjadi semakin sukar digunakan.

Akan tetapi, kecanggihan pada abad ke-21 membuatkan kita sedang menuju ke arah era alat kawalan yang lebih maju. Ini disebabkan kita tidak lagi hanya duduk menonton rancangan dari kaca TV seperti dahulu dan alat kawalan tidak semestinya dipegang lagi.

Dengan kemodenan, kita boleh menggunakan telefon pintar untuk mengawal hampir kesemua alatan elektronik di rumah. Bahkan dengan teknologi tanpa wayar kini arahan boleh diberikan dengan hanya menggunakan suara.

Daripada menggunakan alat kawalan yang adakalanya terselit di celah sofa, kini kita hanya perlu memberitahu peranti tanpa wayar, rancangan apa yang ingin ditonton.


8 Percubaan Untuk Hidup Kekal Abadi Yang Pernah Direkodkan

Manusia biasa mempunyai kerisauan yang mereka hadapi setiap hari seperti pekerjaan, kos sara hidup, keluarga dan pelbagai perkara lain yang berlaku dalam hidup mereka. Mereka ini selalunya tidak membuang masa dengan terlalu memikirkan tentang kematian yang pasti datang.

Namun, bagi mereka yang mempunyai banyak wang dan masa, mereka cenderung untuk memikirkan tentang kematian. Sesetengah dari mereka melakukan lebih dari apa yang kita fikirkan normal untuk hidup lama atau kekal. Berikut adalah beberapa percubaan untuk hidup kekal yang terjadi dalam sejarah.

Tenaga yang ada pada darah orang muda adalah sesuatu yang telah lama diperkatakan dan mampu menjana umur yang lebih panjang. Ramai orang kini menganggapnya suatu benda yang gila, namun perkara ini mendapat sambutan lebih dari yang kita sangka.

Sesetengah kajian membuktikan seekor tikus yang tua apabila disuntik dengan darah tikus yang lebih muda akan menjadikannya awet muda dan hidup lama. Walaupun begitu, tiada kajian yang berjaya menunjukkan kaedah ini berkesan bagi manusia.

Namun, teori yang tidak mempunyai bukti kukuh ini telah menarik minat ramai orang termasuk billionaire seperti Peter Thiel. Dia dan ramai lagi orang kaya yang lain membeli darah orang muda untuk dipindahkan bagi tujuan menambah umur kepada beberapa tahun lebih lama.

Walaupun tiada laporan mengenai eksploitasi yang berlaku dalam jual beli darah orang muda ini, ia tetap menimbulkan kebimbangan jika teknik ini benar-benar berhasil. Sudah pasti orang kaya akan terus membeli darah daripada mereka yang memerlukan wang.

Elizabeth Bathory yang hidup pada kurun ke-16 ini dikenali dengan nama Countess Darah dan mempunyai reputasi yang serupa seperti Vlad the Impaler atau Vlad Dracula. Bathory ini juga boleh dikatakan sama kejam seperti apa yang dilakukan Vlad Dracula ini.

Semasa pemerintahan kejamnya, sebelum Raja Matthias II menghantar penyiasat untuk memeriksa istananya setelah mendengar pelbagai cerita menakutkan, Bathory dikatakan telah menyiksa dan membunuh sekurang-kurangnya 650 orang gadis kampung namun disabitkan kesalahan dengan hanya 80 orang sahaja pada akhirnya.

Sejak kecil lagi Bathory merupakan seorang yang sadis dan bermasalah. Apabila menjelang dewasa, dia mula menjumpai sesuatu yang boleh menampung tabiatnya yang gila itu. Diceritakan ketika dia memukul seorang pembantunya dengan kuat, dia mendapati darah yang memenuhi tangannya itu telah membuatkan kulitnya kelihatan lebih segar.

Setelah kejadian itu, Bathory memulakan rejim kecantikannya dengan bermandikan darah untuk membuat kulitnya kelihatan muda. Dia mula mengumpan gadis muda untuk bekerja di istananya dan menyeksa serta membunuh mereka demi kepuasan dirinya untuk menjadi cantik.

Darah adalah sesuatu yang kerap dikaitkan dalam percubaan untuk menjadikan hidup kekal abadi. Pelbagai cara dan kaedah yang tidak masuk akal yang menggunakan darah orang muda untuk memanjangkan usia dan kelihatan lebih cantik.

Namun, cara yang satu ini malah lebih pelik. Ada orang yang percaya bahawa meminum darah haid adalah baik untuk kesihatan dan mampu membantu kecergasan sel dalam badan.

Kebanyakan mereka yang mempraktikkan amalan ini tidak menggunakan kaedah perubatan yang betul. Mereka hanya terus minum darah tersebut. Walaupun terdapat sedikit bukti darah haid mengandungi sel tunjang yang mampu bertindak sebagai agen pemulihan, akan tetapi mengambilnya dengan cara meminumnya tidak pernah dibuktikan.

Sememangnya terdapat kajian sel darah pemulihan dilakukan ke atas tikus, akan tetapi ianya dilakukan oleh pakar perubatan yang terlatih dan mengikut kaedah yang betul, bukan hanya meminum terus darah itu.

Manusia telah mencari kehidupan abadi sejak sekian lamanya dalam catatan sejarah. Walaupun kita masih lagi tercari-cari, jauh di dalam lautan telah terdapat makhluk yang berjaya mencapai apa yang kita anggap mustahil. Makhluk itu ialah sejenis spesies obor-obor yang dikenali sebagai obor-obor kotak.

Obor-obor kotak ini mempunyai kuasa pemulihan yang masih membuatkan saintis tertanya-tanya sehingga kini. Jika obor-obor ini berada dalam keadaan stress atau sakit, ia akan mula mengalami proses pengunduran usia sehinggalah kepada peringkat permulaan hidupnya semula. Selepas itu ia akan menua seperti biasa semula. Keadaan ini membuatkan pengkaji menggelarnya sebagai "obor-obor Benjamin Button".

Walaupun saintis telah berjaya menemui kebolehan obor-obor ini sejak dari tahun 80-an lagi, namun sangat sedikit mengenainya yang berjaya dibongkar. Ini kerana tidak banyak tajaan atau pengkaji yang mempunyai kemahiran di dalam hidupan marin ini. Di samping itu, pengetahun kita tentang memahami kehidupan kekal manusia juga adalah begitu terhad.

Qin Shi Huang adalah Maharaja pertama yang menyatukan China. Dia memiliki segalanya termasuk wang, kuasa, kemegahan dan pengaruh ke atas sesiapa sahaja pada masa itu. Namun, itu juga tidak mencukupi baginya. Hanya satu sahaja yang belum dimilikinya iaitu kebolehan untuk hidup kekal.

Jadi Maharaja pertama China itu mula menghantar pasukan pemantau ke serata tempat untuk mencari rahsia kehidupan kekal, namun dia masih belum menerima laporan balik yang memuaskan hatinya.

Oleh kerana tidak bersabar, dia telah mengambil cecair kimia yang dihasilkan oleh tabib China pada masa itu yang mempunyai pengetahun terhad tentang perubatan dan berpendapat bahawa merkuri adalah sesuatu baik.

Ini telah menjadi masalah kepada maharaja itu yang mengambil pelbagai cecair yang mengandungi kandungan merkuri yang menjadi bahan utama dalam penghasilan ubat-ubatan oleh ahli kimia China dahulu. Daripada inginkan kehidupan kekal, maharaja itu mati pada usia yang boleh dikatakan tidak begitu tua — hanya 49 tahun.

Terdapat sesetengah orang yang mula mengambil langkah berani untuk hidup kekal dengan teknologi kriogenik (ilmu fizik berkaitan suhu rendah). Mereka bersetuju untuk membekukan mayat mereka setelah mati dengan harapan suatu hari nanti ada teknologi yang mampu menghidupkan mereka semula.

Perkara ini menjadi obsesi sesetengah pihak kerana ia dilihat sebagai satu teknologi yang mempunyai kemungkinan untuk berjaya pada masa hadapan berbanding kaedah lain. Namun, proses ini juga dilihat mempunyai sedikit kesukaran.

Ini kerana kaedah terbaik untuk proses kriogenik ini memerlukan peserta membunuh diri secara sukarela. Ia bagi memelihara otak dan badan ketika peserta masih hidup atau lebih senang difahami — dibekukan hidup-hidup.

Namun begitu kebanyakan negeri di Amerika dan hampir kesemua negara di dunia tidak membenarkan proses membunuh diri secara sukerela ini. Ini bermakna orang kaya yang ingin dibekukan melalui kaedah ini perlu melalui pelbagai kesulitan sebelum ianya menjadi seperti yang mereka inginkan.

Sepertimana yang kita ketahui, terdapat sami beragama Buddha yang mendiami biara di kawasan terpencil seperti pergunungan bagi menjauhkan diri dari kemodenan dan merungkai misteri alam semulajadi.

Sementara kebanyakan sami Buddha tidak menitik beratkan perihal tubuh fizikal mereka, terdapat sebahagian dari mereka yang percaya melalui proses yang betul, mereka boleh membuatkan tubuh badan fizikal mereka hidup selamanya.

Untuk mencapai perkara ini, mereka melakukan proses yang disebut sebagai memumiakan diri sendiri. Proses yang mengerikan ini memerlukan diet khas serta latihan selama beberapa tahun.

Apabila semakin hampir dengan tarikh menjadi mumia, mereka perlu memakan sejenis diet khas yang akan membantu mengawet tubuh termasuklah meminum sejenis larutan pengawet. Kemudian mereka akan mengunci diri dan ditanam di dalam sebuah kamar dengan hanya sedikit lubang halus untuk bernafas.

Sami itu akan terus membunyikan loceng dari dalam kamar menandakan proses meditasi masih berjalan. Apabila loceng tidak lagi berbunyi, kebuk itu akan terus ditutup. Selepas beberapa tahun, kebuk akan dibuka semula untuk memeriksa sama ada tubuh sami mereput. Jika tiada tanda-tanda pereputan, itu tandanya pemumiaan telah berjaya.

Ramai yang percaya sami-sami ini akan bangkit semula suatu hari nanti apabila kepintaran mereka diperlukan semula, tidak kiralah ratusan atau ribuan tahun yang akan datang.

Pada tahun 1889, seorang saintis bernama Brown-Sequard telah mengumpulkan semua orang awam untuk membuat satu pengumuman mengejutkan tentang penemuan terbarunya. Dia memberitahu yang dia telah menemui penawar untuk ketidaksuburan dan juga kaedah untuk mengembalikan keremajaan sesiapa sahaja.

Menurutnya, dia telah menjalankan eksperimen ke atas diri sendiri dengan menumbuk hancur testikel seekor anjing yang telah dibunuh, menapis dan membuat sejenis larutan daripadanya sebelum disuntik ke paha sendiri.

Dia mendakwa sejurus selepas berbuat demikian, dia berasa lebih bertenaga apabila berhubungan intim bersama isterinya. Apabila khalayak ramai yang mendengar pengumuman itu mula berasa loya dengan penjelasannya, dia memberitahu pula bahawa percubaan dengan testikal tikus Guinea juga membuahkan hasil.

Malangnya, ketika pengetahuan sains masih terhad pada waktu itu, ramai yang telah mencuba kaedah peliknya itu. Sesetengah orang mendakwa ia berjaya tetapi pakar perubatan masih lagi ragu-ragu, terutamanya dakwaan boleh mengembalikan keremajaan itu.

Akhirnya pakar perubatan telah mengkaji larutan Brown-Sequard yang telahpun mendapat hak cipta itu. Apa yang mereka dapati ialah larutan dan kaedahnya itu tidak memberi apa-apa kesan sekalipun. Akibat dimalukan dan perniagaannya gulung tikar, dia menghabiskan sisa hidupnya tanpa dikenali.


Pemuda Syria Ini Ingin Menyertai Olimpik Walaupun Tak Pandai Berenang

Eid Aljazairli dikelilingi air sepanjang perjalanannya dari Syria ke United Kingdom. Namun, semasa dia berada di atas bot yang membawanya merentasi Lautan Mediterranean menuju ke Kota Inggeris itu, dia sedar akan hakikat yang dia tidak tahu berenang.

Malah, sehingga Januari tahun ini, Eid yang berusia 24 tahun itu tidak pernah menjejakkan kaki ke mana-mana kolam renang.

Kisah Eid bermula apabila dia menonton sebuah video perenang Olimpik terkenal iaitu Michael Phelps di Youtube semasa sedang berehat di dalam biliknya di hostel YMCA di Walthamstow, London. Video tersebut secara tiba-tiba telah membuatkan semangatnya berkobar-kobar untuk belajar berenang.

Kini, Eid berenang empat jam setiap hari untuk mendapatkan peluang bertanding dalam Sukan Olimpik sama seperti Michael Phelps.

Meninggalkan kerjayanya sebagai seorang visual merchandiser ketika perang meletus di Syria, Eid berhijrah pada tahun 2016 untuk memulakan kehidupan baru. Semasa mula tiba di UK, Eid menetap di Scotland sebelum berpindah ke Essex.

Sepanjang kehidupannya sebelum menonton video Michael Phelps itu, Eid tidak pernah mengenali atlet bertaraf dunia tersebut. Namun, ketika melihat aksi Michael, Eid merasakan ada sesuatu dalam dirinya. Michael kelihatan amat menakjubkan. Beliau begitu cekal menghabiskan renangannya. Ketika itulah 'suis' dalam diri Eid dinyalakan - dia kini memiliki satu azam baru yang sangat membara.

Pendapatan Eid hanyalah berupa elaun bantuan daripada kerajaan British berjumlah £5 sehari sepanjang tempoh dia melanjutkan pelajaran dalam aliran bahasa Inggeris di Waltham Forest College.

Ketika Eid membuat keputusan muktamad untuk belajar berenang, negara sedang dilanda musim sejuk yang suram ditambah dengan cuaca teruk. Namun, itu tidak mematahkan semangat Eid untuk berkunjung ke Feel Good Centre di belakang kolejnya yang mempunyai sebuah kolam renang.

Eid kemudian mula mengambil langkah penjimatan dengan menyimpan wang daripada duit bantuan yang diterima untuk membayar yuran bulanan kelab sukan itu. Ada hari dia berjaya menyimpan tiga pound, ada hari dua pound. Hidupnya yang susah kini bertambah sempit.

Di Syria, Eid tidak pernah memasuki mana-mana kolam renang. Malah, dia tidak pernah cuba dan tidak pernah pandai berenang.

Eid ketawa setiap kali mengingati kembali kenangannya mencuba berenang. Sepanjang hari dia bersusah-payah cuba untuk menyelam dan mencari arah, namun dia tidak mampu pergi jauh. Dua meter pun tidak sampai.

Hari kedua. Hari ketiga. Hari keempat. Eid terus mencuba tanpa mengenal erti putus asa. Akan tetapi, tanpa asas yang betul, Eid tahu dia akan terus tersungkur di tempat yang sama.

Eid kemudian mengenali Trish Brennan iaitu seorang pengajar renang di Waltham Forest College. Trish bersetuju untuk mengajar Eid kelas asas berenang secara percuma.

Trish mula mengajar Eid kaedah yang betul untuk menahan nafas di dalam air. Sebagai seorang pelajar yang gigih, Eid menulis semua tips dan mencatat nota sebelum melekatkannya ke dinding bilik tidur supaya dia sentiasa mengingati setiap ilmu yang dipelajari.

Dari situ, Eid berenang setiap hari tanpa jemu. Dalam masa hanya beberapa hari, dia berjaya berenang separuh keluasan kolam dan selepas sebulan, Eid akhirnya menemui jalan buntu sekali lagi. Dia tersangkut di paras separuh kolam itu sahaja.

Eid memerhatikan seorang pengajar lain iaitu Jackie Antoine yang mengajar kanak-kanak. Dia kemudian cuba menghafal setiap arahan yang diberikan. Eid terus mencuba namun masih tidak berjaya.

Akhirnya, dia mengambil langkah drastik memberanikan diri untuk berjumpa jurulatih tersebut. Eid segera memberitahu Jackie yang dia berniat untuk menjadi seperti Michael Phelps. Dalam ramai-ramai orang, Jackielah satu-satunya manusia yang percaya dengan Eid. Dia tidak mengetawakan Eid, sebaliknya terus berkata, "Okay, terjun sekarang!"

Itu jugalah kali pertama Eid berjaya berenang keseluruhan jarak kolam yang panjang itu. Sejak itu, kisah hidupnya menjadi semakin baik.

Menurut Eid, apabila dia melalui satu hari yang sukar, bergelut dengan masalah atau apabila dia terkesan dengan pandangan orang lain terhadapnya sebagai seorang pelarian dan memikirkan kekejaman serta masalah peperangan di negara kelahirannya, Eid akan menghabiskan masa di kolam renang.

Bagi Eid, ruang sepanjang 25 meter itulah dunia lain baginya yang sungguh menenangkan. Apabila berada di dalam air, semuanya akan menjadi sunyi sepi.

Selepas belajar dengan dua jurulatih wanita sebelumnya, seorang jurulatih renang bernama Daniel Bullock mengambil keputusan untuk menyerap Eid ke dalam pasukannya. Menurut Daniel, sepanjang menjadi jurulatih, dia tidak pernah melihat perkembangan kebolehan renang seorang dewasa sepantas Eid.

Kini, Eid telah mencapai masa terpantas 43 saat bagi gaya renang bebas 50m. Walaupun perjalanan masih panjang untuk mencapai tahap atlet Olimpik, namun Daniel sanggup menerima Eid selepas berbincang dengan tenaga pengajar yang lain. Dia tidak menyangka yang Eid mampu belajar berenang dengan begitu cepat.

Satu laman crowdfunding telah didirikan untuk mengumpulkan dana bagi membantu Eid membiayai kos latihan serta mendapat sokongan secukupnya untuk memaksimakan potensi ini sehingga mampu ke Olimpik di Jepun pada tahun 2020.

Menurut Daniel, Eid boleh bertanding di bawah kategori "pasukan pelarian (refugee)" jika inovasi dari Rio 2016 itu dibawa ke Tokyo dua tahun lagi.

Apakah ertinya bagi Eid sekiranya dia benar-benar berjaya ke Olimpik? Mungkin tidak ada apa-apa bagi anda. Tapi bagi Eid, sememangnya ia adalah satu dunia baru untuknya yang jauh dari kekejaman, kesakitan dan penderitaan.


Manusia Sebenar Yang Menginspirasikan Kisah Beauty and the Beast - Petrus Gonsalvus

Kebanyakan dari kita pasti pernah terbaca atau menonton kisah Beauty and the Beast. Ahli sejarah telah mengenal pasti 23 variasi kisah ini dari seluruh dunia. Kisah novel klasik telah dimodenkan semula oleh penulis Perancis Gabrielle-Suzanne Barbot de Villeneuve pada tahun 1740 telah dipopularkan oleh filem anismasi Disney pada tahun 1991.

Akan tetapi, kisah Beauty and the Beast ini mungkin berdasarkan kehidupan sebenar seorang lelaki dan keluarganya. Namanya ialah Petrus Gonsalvus yang merupakan seorang bangsawan dari Eropah yang berkahwin dengan seorang wanita cantik serta mempunyai anak.

Dilahirkan kira-kira pada 1537, Petrus Gonsalvus merupakan seorang penduduk tempatan Tenerife di Canary Islands, Sepanyol. Kehidupannya bermula sebagai seorang hamba. Petrus Gonsalvus juga menghidap hypertrichosis atau "Sindrom Serigala" dan digelar sebagai "lelaki liar" kerana tubuhnya dipenuhi bulu.

Pada usianya 10 tahun, Gonsalvus diberikan kepada Raja Perancis yang baru, Henri II sebagai hadiah. Dia tinggal di sana selama lebih 40 tahun, di bawah perlindungan raja dan isterinya, Catherine de Medici de Valois.

Semasa tinggal di Istana, Gonsalvus telah berjumpa dan mengahwini seorang wanita muda bernama Catherine dan mendapat ramai anak bersamanya. Namun, pada tahun 1589, terjadinya pemberontakan terhadap raja-raja dan keluarga Gonsalvus tidak lagi mempunyai penaung.

Semasa perperangan berlaku, Gonsalvus telah menarik perhatian seorang bangsawan lain iaitu Duke of Parma yang kemudiannya menghantar Gonsalvus bersama keluarganya ke Itali terlebih dahulu. Namun, Duke itu telah terkorban sebelum sempat pulang tetapi isterinya Margeret iaitu Duchess of Parma telah menaungi Gonsalvus dan keluarganya.

Pada tahun 1594, seorang saintis dan pakar perubatan iaitu Ulisse Aldrovandi telah melawat rakannya di Bologna. Dia telah berjumpa dengan anak perempuan Gonsalvus iaitu Antoinetta yang juga mempunyai hypertrichosis. Aldrovandi sangat kagum dengan Antoinetta dan mengkaji budak perempuan itu serta menulis di dalam bukunya mengenai kecacatan manusia.

Antoinetta juga telah dilukis gambarnya oleh Lavinia Fontana. Bahkan, keseluruhan keluarga Gonsalvus telah seringkali dilukis gambar mereka. Daripada menganggap mereka sebagai menakutkan, keluarga itu lebih dipotretkan sebagai keluarga bangsawan yang lain, cuma mempunyai bulu yang banyak.

Dari istana di Perancis hingga ke agam mewah di Itali, keluarga ini telah melihat dunia lebih daripada rakyat biasa yang lainnya. Mereka dihormati setaraf dengan bangsawan dan keluarga diraja yang lain dan sering dikaji oleh pakar perubatan yang terkenal.

Keluarga itu akhirnya menghabiskan sisa hidup mereka di sebuah perkampungan kecil di Italy dan menyepi daripada sejarah, hanya meninggalkan potret mereka sahaja. Namun begitu, Petrus Gonsalvus mungkin tidak hilang begitu sahaja daripada sejarah. Kisahnya mungkin seperti Beauty and the Beast yang sebenar.

Sebenarnya, kisah asal Beauty and the Beast itu telah lama ditulis sebelum Gonsalvus. Kemungkinan besar ia berdasarkan cerita mengenai Psyche dan Cupid. Akan tetapi, Cupid bukanlah seorang yang menakutkan dan tidak mempunyai bulu yang banyak.

Jadi, adakah penampilan dan kehidupan Petrus Gonsalvus menjadi asas cerita dongeng ini? Walaupun kisahnya tidak menggambarkan dia seorang raksasa namun kesemua gambarnya menunjukkan dia dipenuhi bulu di badan.

Kisah Beauty and the Beast itu lebih serupa dengan kisah Psyche dan Cupid, namun perbezaan ketara ialah pada penampilan watak Beast. Kerana mempunyai banyak versi, mungkin pelukis yang terkemudian diinspirasi oleh potret Gonsalvus yang dianggap seperti selebriti di Eropah pada ketika itu.